amanoisuno/poet huggingface dataset:
對酒歌答謝公靜 黄庭堅
我爲北海飲，君作東武吟。看君平生用意處，蕭灑定自知人心。南陽城邊雪三日，愁陰不能分皂白。摧輪踠蹄泥數尺，城門晝開眠賈客。移人僵尸在旦夕，誰能忍饑待食麥。身憂天下自有人，寒士何者愁填臆。民生正自不願材，可乘以車可鞭策。君不見海南水沈紫栴檀，碎身百鍊金博山。豈如不蒙斧斤賞，老大絕崖霜雪間。投身有用禍所集，何況四達之衢井先汲。昨日青童天上回，手捧玉帝除書來。一番通籍清都闕，百身書名赤城臺。飛昇度世無虛日，怪我短褐趨塵埃。顧謂彼童子，此何預人事。但對清樽即眼開，一杯引人著勝地。傳聞官酒亦自清，徑須沽取續吾瓶。南山朝來似有意，今夜儻放春月明。
種决明 黄庭堅
后皇富嘉種，决明著方術。耘鋤一席地，時至觀茂密。縹葉資芼羹，緗花馬蹄實。霜叢風雨餘，簸簸場功畢。枕囊代曲肱，甘寢聽芬苾。老眼願力餘，讀書真成癖。
同世弼韵作寄伯氏在濟南兼呈六舅祠部 黄庭堅
山光掃黛水挼藍，聞說樽前愜笑談。伯氏清修如舅氏，濟南蕭灑似江南。屢陪風月乾吟筆，不解笙簧醉舞衫。只恐使君乘傳去，拾遺今日是前銜。
伯氏到濟南寄詩頗言太守居有湖山之勝同韵和 黄庭堅
西來黄犬傳佳句，知是陸機思陸雲。歷下樓臺追把酒，舅家賓客厭論文。山椒欲雨好雲氣，湖面逆風生水紋。想得爭棋飛鳥上，行人不見只聽聞。
次韵寄李六弟濟南郡城橋亭之詩 黄庭堅
客心如頭垢，日欲撩千篦。聞人說江南，喜氣吐晴霓。伏枕夢歸路，子規吟翠微。濟南似江南，舊見今不疑。洗心欲成游，王事相奪移。駑馬戀棧豆，豈能辭縶縲。本無封侯骨，見事又重遲。徒能多著酒，大腹如鴟夷。惟思一漁舟，載網橫渺瀰。矯貢歷下亭，朱闌轉清溪。春風吹桃李，三月自成蹊。翠葉張日幄，紅英鋪地衣。此中有佳興，不醉定自非。況當郡政成，野繭麥兩岐。與民同觀游，永夜不闔扉。女牆上金樞，天如青琉璃。想子果下歸，馬飽生芻嘶。
用明發不寐有懷二人爲韵寄李秉彝德叟  其一 黄庭堅
竹貫四時清，月通雲氣明。外弟有佳質，妙年推老成。後凋對霜雪，不昧處陰晴。盛德當如此，古人畏後生。
用明發不寐有懷二人爲韵寄李秉彝德叟  其二 黄庭堅
在昔授子書，髧彼垂兩髮。乖離今十年，樹立映先達。青燈哦妙句，如酌春酒滑。把書念携手，惆悵至明發。
用明發不寐有懷二人爲韵寄李秉彝德叟  其三 黄庭堅
人生不如意，十事恒八九。未見歷下人，徒傾歷城酒。從來親骨肉，不免相可不。但願崇事實，虛名等箕斗。
用明發不寐有懷二人爲韵寄李秉彝德叟  其四 黄庭堅
蚤知鵲山亭，李杜發佳思。彌年聽傳誇，登覽通夢寐。遙憐坐清曠，落筆富新製。尚因賓客集，瀝酒使我醉。
用明發不寐有懷二人爲韵寄李秉彝德叟  其五 黄庭堅
往在舅氏旁，獲拚堂上帚。六經觀聖人，明如夜占斗。索居廢舊聞，獨學無新有。羨子杞梓材，未曾離矯揉。
用明發不寐有懷二人爲韵寄李秉彝德叟  其六 黄庭堅
安詩無恙時，學行超輩儕。華屋落丘山，百憂滿人懷。此士如不亡，仲子抱奇材。不獨典刑在，神明還觀來。
用明發不寐有懷二人爲韵寄李秉彝德叟  其七 黄庭堅
少時誦詩書，貫穿數萬字。邇來窺陳編，記一忘三二。光陰如可玩，老境翻手至。良醫曾折足，說病迺真意。
用明發不寐有懷二人爲韵寄李秉彝德叟  其八 黄庭堅
桃李春成徑，本自不期人。歷下兩寒士，簞瓢能悅親。恥蒙伐國問，肯卧覆車塵。子既得此友，從之求日新。
陪師厚遊百花洲槃礴范文正祠下道羊曇哭謝安石事因讀生存華屋處零落歸山丘爲十詩  其一 黄庭堅
憶在昭陵日，傾心用老成。功歸仁祖廟，正得一書生。
陪師厚遊百花洲槃礴范文正祠下道羊曇哭謝安石事因讀生存華屋處零落歸山丘爲十詩  其二 黄庭堅
羊生但著鞭，勿哭西州門。故有不亡者，南山相與存。
陪師厚遊百花洲槃礴范文正祠下道羊曇哭謝安石事因讀生存華屋處零落歸山丘爲十詩  其三 黄庭堅
慶州自不惡，藉甚載聲華。忠義可無憾，公今有世家。
陪師厚遊百花洲槃礴范文正祠下道羊曇哭謝安石事因讀生存華屋處零落歸山丘爲十詩  其四 黄庭堅
公歸未百年，鸛巢荒古屋。我吟殄瘁詩，悲風韵喬木。
陪師厚遊百花洲槃礴范文正祠下道羊曇哭謝安石事因讀生存華屋處零落歸山丘爲十詩  其五 黄庭堅
傷心祠下亭，在時公燕處。臨水不相猜，江鷗會人語。
陪師厚遊百花洲槃礴范文正祠下道羊曇哭謝安石事因讀生存華屋處零落歸山丘爲十詩  其六 黄庭堅
公有一杯酒，與人同醉醒。遺民能記憶，欲語涕飄零。
陪師厚遊百花洲槃礴范文正祠下道羊曇哭謝安石事因讀生存華屋處零落歸山丘爲十詩  其七 黄庭堅
委徑問謠俗，高丘省佃作。昔遊非苟然，今花幾開落。
陪師厚遊百花洲槃礴范文正祠下道羊曇哭謝安石事因讀生存華屋處零落歸山丘爲十詩  其八 黄庭堅
在昔實方枘，成功見圓機。九原尚友心，白首要同歸。
陪師厚遊百花洲槃礴范文正祠下道羊曇哭謝安石事因讀生存華屋處零落歸山丘爲十詩  其九 黄庭堅
人去洲渚在，春回花草斑。清談值淵對，發興如江山。
陪師厚遊百花洲槃礴范文正祠下道羊曇哭謝安石事因讀生存華屋處零落歸山丘爲十詩  其一○ 黄庭堅
落日銜城壁，祠東更一遊。悲來惜酒少，安得董糟丘。
百花洲雜題 黄庭堅
范公種竹水邊亭，漂泊來游一客星。神理不應從此盡，百年草樹至今青。
竹下把酒 黄庭堅
竹下傾春酒，愁陰爲我開。不知臨水語，更得幾回來。
砌臺晚思 黄庭堅
日極江南千里春，誰今灑筆可招魂。向人猶作故時面，翠竹蒼烟一萬根。
和師厚接花 黄庭堅
妙手從心得，接花如有神。根株穰下土，顔色洛陽春。雍也本犁子，仲由元鄙人。升堂與入室，只在一揮斤。
和師厚栽竹 黄庭堅
大隠在城市，此君真友生。根須辰日斸，筍要上番成。龍化葛陂去，鳳吹阿閣鳴。草荒三徑斷，歲晚見交情。
次韵師厚雨中晝寢憶江南餠麴酒 黄庭堅
雨砌無車馬，風簾灑靜便。忽思江外酒，準擬醉時眠。隠几惟觀化，開書屢絕編。遙知煙渚夢，遣騎喚漁船。
次韵師厚萱草 黄庭堅
從來占北堂，雨露借恩光。與菊亂佳色，共葵傾太陽。人生真苦相，物理忌孤芳。不及空庭草，榮衰可兩忘。
次韵謝外舅病不能拜復官夏雨眠起之什 黄庭堅
丈人養痾卧，此道取衆棄。强飯尚可飽，力田苦常匱。欲從羣兒嬉，出語不娬媚。軒窗坐風凉，編簡勘遺墜。自安井无禽，未歎旅焚次。夏暑極陽功，時霖作陰事。呼兒疏藥畦，植杖按瓜地。南山雲氣佳，北極冕旒邃。自欣鬚髮白，得見衣裳治。山林收枯槁，草木洗憔悴。舐痔以車來，探珠遭龍睡。腹便時蒙嘲，身退得自恣。伊優無下僚，骯髒謝高位。誰能領斯會，好在漆園吏。
次韵師厚病間十首  其一 黄庭堅
貝錦不足歌，請陳江漢詩。美人出江漢，窈窕世未窺。折蘭不肯佩，告我以蠶饑。獨歸豈憚遠，三危露如飴。
次韵師厚病間十首  其二 黄庭堅
德人更疢疾，術智益灑落。反身見萬古，道不在卜度。胸中有鏌鋣，老境要志弱。謝公賦達生，達生真可託。
次韵師厚病間十首  其三 黄庭堅
引鏡照清骨，驚非曩時人。天地入喻指，芭蕉自觀身。陳力則已病，征財又室貧。古來支離疏，粟帛王所仁。
次韵師厚病間十首  其四 黄庭堅
葅寒知園秋，飯白問米賤。婦孫勸甘旨，霜兔頗宜麵。黄花不舉酒，佳句餘嫪戀。經行宴坐堂，鼠跡書几硯。
次韵師厚病間十首  其五 黄庭堅
桃李一春期，松栢千歲永。經玄事寂寞，髮白官閒冷。草綠艾如張，波清蜮司影。東里與無趾，渠有幸不幸。
次韵師厚病間十首  其六 黄庭堅
病餘兒廢鋤，門巷草芊眠。來者何所聞，披草足跫然。封侯謝骨相，使鬼無金錢。夢作白鷗去，江湖水黏天。
次韵師厚病間十首  其七 黄庭堅
民生自煎熬，煮豆以萁爨。居然忘本根，光陰不供翫。藏山夜半失，烏合歸星散。因病見不生，達人果大觀。
次韵師厚病間十首  其八 黄庭堅
開田種白玉，飽牛事耕犁。雨露非無澤，得秋常苦遲。猛虎擅文章，斑斑被諸兒。長松抱勁節，惟有歲寒知。
次韵師厚病間十首  其九 黄庭堅
謝公蒔蘭苕，真意付此物。惠然風肯來，香爲一披拂。遙知醉吟姿，黽勉向朱紱。搘筇橘柚黄，僧屋對像佛。
次韵師厚病間十首  其一○ 黄庭堅
身病心輕安，道肥體癯瘦。好懷當告誰，四牆棗紅皺。負暄不可獻，捫蝨坐清晝。端有真富貴，千秋萬年後。
次韵奉送公定 黄庭堅
去年君渡河，棗下實離離。今年君渡河，剝棗詠豳詩。直緣恩義重，不憚鞍馬疲。詩書半行李，道路費歲時。親交歎存亡，學問訪闕遺。我多後時悔，君亦見事遲。即此有真意，定非兒女知。虛名無用處，北斗與南箕。燕趙游俠子，長安輕薄兒。狂掉三寸舌，躐登九級墀。覆手雲雨翻，立談光陰移。歃血盟父子，指天出肝脾。從來國器重，見謂骨相奇。築巖發夢寐，獵渭非熊螭。百工改繩墨，一世擅文詞。全人脰肩肩，甕盎嫵且宜。大槐陰黄庭，女蘿綿絡之。昭陽兩兄弟，還自妬蛾眉。工顰又宜笑，百輩來茹咨。班姬輕鴻毛，更合衆口吹。引繩痛排拫，蒙蔽枉成帷。惟恐出己上，殺之如弈棋。塵埃百年琴，絕絃爲鍾期。落落虎豹文，義難管中窺。至今揚子雲，不與俗諧嬉。歲晚草玄經，覃思寫天維。脫身天祿閣，危于劍頭炊。卧聞策董賢，閉門甘忍饑。五侯盛賓客，騶轡交橫馳。時通問字人，得酒未曾辭。近者君家翁，天與脫馽鞿。已爲冥冥鴻，矰繳尚安施。養蘭尋僧圃，愛竹到水湄。北闕免朝請，西都分保釐。文章九鼎重，富貴一黍累。趙良請灌園，但爲商君嗤。棄甲尚文過，兕多牛有皮。出仕書掣肘，歸來菊荒籬。不爲五斗折，自無三徑資。勝箭洗蹀血，歸鞍懸月支。斯人萬戶侯，造物付鑪錘。我觀史臣篇，疏略記糟醨。譬如官池蛙，誰能問公私。君懷明月珠，簸弄滄海涯。深房佩芳蘭，固是王所姬。南貢尚包橘，漢濱莫大隨。每來促談麈，風生庭竹枝。骯髒得家法，伊優不能爲。但聽呼摴蒱，便足解人頤。功成在漏刻，穎利處囊錐。失勢落坑穽，寒窀如愁鴟。得馬折足禍，亡羊多歧悲。屢敵因心計，伏兵幾面欺。長戈仰關來，吐款受羈縻。萬事只如此，畢竟誰成虧。愛君方寸間，醇朴乃器師。安得擺俗纏，東岡竝鉏犁。由來在陰鶴，不必振羽儀。送行傾車蓋，載酒滿鴟夷。天高木葉下，潦退河流卑。屯雲搴六幕，新月吐半規。人生會面難，取醉聽狂癡。語穽發欺笑，詩鋒犯嘲譏。懸知履霜來，少別爲不怡。天津媚河漢，闕角掛秋霓。中有鬼與神，赤舌弄陰機。夜光但十襲，出懷即瑕疵。去去善逆旅，凍醪約重持。山藥倒藤架，紅梨带寒曦。坐須騎奴還，淹留歲恐期。無爲出門念，牽衣嬰孺啼。短韵願成誦，時時寄相思。
和謝公定河朔漫成八首  其一 黄庭堅
急雨長風溢兩河，欣然河伯順風歌。行觀東海方存少，不以黄流更自多。
和謝公定河朔漫成八首  其二 黄庭堅
直渠殺勢煩才吏，機器爬沙聚水兵。河面常從天上落，金隄千里護都城。
和謝公定河朔漫成八首  其三 黄庭堅
直令南粵還歸帝，誰謂匈奴不敢王。願見推財多卜式，未須算賦似桑羊。
和謝公定河朔漫成八首  其四 黄庭堅
萊公廟略傳耆舊，韓令風流在井疆。安用鳴鼛增漢壘，不妨羅拜下諸羌。
和謝公定河朔漫成八首  其五 黄庭堅
漢時水占十萬頃，官寺民居皆濁河。豈必九渠亡故道，直緣穿鑿用功多。
和謝公定河朔漫成八首  其六 黄庭堅
漠庭數遣林牙使，羌種來窺雁塞耕。壯士看天思上策，月邊鳴笛爲誰橫。
和謝公定河朔漫成八首  其七 黄庭堅
蛛蒙黄畫屏初暗，塵澀金門鎖不開。六十餘年望琱輦，赭袍曾是映宮槐。
和謝公定河朔漫成八首  其八 黄庭堅
百里棄疆王自直，萬金捐費物皆春。須令牧馬甘踰幕，更遣彎弓不射人。
次韵謝公定王世弼贈答二絕句  其一 黄庭堅
何用苦吟肝腎愁，但知把酒更無憂。聲名本不關人事，看取青門一故侯。
次韵謝公定王世弼贈答二絕句  其二 黄庭堅
酒因咀嚼還知味，詩就呻吟不要工。王謝風流看二妙，病夫直欲卧牆東。
次韵公定世弼登北都東樓四首  其一 黄庭堅
日著闌干角，風吹濯澣衣。喜同王季哲，更得謝玄暉。清興俱不淺，長吟無用歸。月明南北道，猶見驛塵飛。
次韵公定世弼登北都東樓四首  其二 黄庭堅
真皇多廟勝，仁祖用功深。卜宅遷九鼎，破胡藏萬金。百年休戰士，當日縱前禽。欲斷匈奴臂，不如留此心。
次韵公定世弼登北都東樓四首  其三 黄庭堅
都城礙飛鳥，軍幕卧貔貅。紫葚知蠶老，黄雲見麥秋。接天雙闕起，伏地九河流。耆老深望幸，鑾輿不好遊。
次韵公定世弼登北都東樓四首  其四 黄庭堅
漢皇勤遠略，晚節相千秋。不足中原地，猶思一戰收。聖朝方北顧，斜日倚東樓。廟算知無敵，寒儒浪自愁。
和謝公定征南謠 黄庭堅
傳聞交州初陸梁，東連五溪西氐羌。軍行不斷蠻標盾，謀主皆收漢畔亡。合浦譙門腥血沸，晉興城下白骨荒。謀臣異時坐致寇，守臣今日愧苞桑。已遣戈船下灕水，更分樓船浮豫章。頗聞師出三鴉路，盡是中屯六郡良。漢南食麥如食玉，湖南驅人如驅羊。營平請穀三百萬，祁連引兵九千里。少府私錢不可知，大農計歲今餘幾。土兵番馬貔虎同，蝮蛇毒草篁竹中。未論芻粟捐金費，直愁瘴癘連營空。我思荆州李太守，欲募蠻夷令自攻。至今民歌尹殺我，州郡擇人誠見功。張喬祝良不難得，誰借前筯開天聰。詔書哀痛言語切，爲民一洗橫尸血。摧鋒陷堅賞萬戶，塹山堙谷窮三穴。南平舊時頗臣順，欲獻封疆請旄節。廟謨猶計病中原，豈知一朝更屠滅。天道從來不爭勝，功臣好爲可喜說。交州雞肋安足貪，漢開九郡勞臣監。呂嘉不肯佩銀印，徵側持戈敵百男。君不見往年瀕海未郡縣，趙佗閉關罷朝獻。老翁竊帝聊自娛，白頭抱孫思事漢。孝文親遺勞苦書，稽首請去黄屋車。得一亡十終不忍，太宗之仁千古無。
和師厚秋半時復官分司西都 黄庭堅
遙知得謝分西洛，無復肯彈冠上塵。園地除瓜猶入市，水田收秫未全貧。杜陵白髮垂垂老，張翰黄花句句新。還與老農爭坐席，青林同社賽田神。
和師厚郊居示里中諸君 黄庭堅
籬邊黄菊關心事，窗外青山不世情。江橘千頭供歲計，秋蛙一部洗朝酲。歸鴻往燕競時節，宿草新墳多友生。身後功名空自重，眼前樽酒未宜輕。
寄南陽謝外舅 黄庭堅
謝公遂偃蹇，南陽無舊廬。天與解纓紱，元非傲當塗。庖丁釋牛刀，衆手斫大軱。白雲曲肱卧，青山滿牀書。妙質落川澤，果然天網疏。故知今人巧，未覺古人迂。築場歲功休，夜泉鳴竹渠。胸懷鬰壘塊，此物諒時須。兒能了翁事，安用府中趨。孫能誦翁詩，乃是千里駒。人生行樂耳，用舍要自如。我方神其拙，社櫟官道樗。公猶憂斧斤，睥睨斲樽壺。萬古身後前，芭蕉秋雨餘。少年喜狡獪，叱化粒成珠。謨功可歌舞，學古則暖姝。所好果不同，未可一理驅。眇思忘言對，安得南飛鳬。鄙心生蔓草，萌芽望耘鉏。離筵如昨日，春柳見霜枯。未辱錦繡段，時蒙雙鯉魚。憶昔參几杖，雍容覷規模。引接開藻鑒，高明通事樞。門生五七輩，寂寞半白鬚。談經落麈尾，行樂從籃輿。看竹辟彊宅，閱士黄公壚。雪屋煮茶藥，晴簷張畫圖。幽寺促燈火，青氈置摴蒱。遶牀叫一擲，十白九雉盧。蔡澤來分功，袁耽必上都。開旗縱七走，破竹殄羣胡。成梟燭爲明，挾長朋佐呼。終飲見溫克，所爭匪錙銖。誰令運甓翁，見謂牧豬奴。事託丈人重，乃愛屋上烏。舊言如對面，形迹滯舟車。風簾想隠几，天籟鳴寒梧。尚喜讀書否，還能把酒無。鄴城渺塵沙，冠蓋若秋蕖。相過問寒溫，意氣馳九衢。楚客雖工瑟，齊人本好竽。永懷溟海量，北斗不可斟。勝夜親筆墨，因來明月珠。
和外舅夙興三首  其一 黄庭堅
瓜蔓已除壟，苔痕猶上牆。蓬蒿貪雨露，松竹見冰霜。卷幔天垂斗，披衣日在房。無詩歎不遇，千古一潛郎。
和外舅夙興三首  其二 黄庭堅
風烈僧魚響，霜嚴郡角悲。短童疲洒掃，落葉故紛披。水凍食鮭少，甕寒浮蟻遲。朝陽烏鳥樂，安穩託禪枝。
和外舅夙興三首  其三 黄庭堅
暑逐池蓮盡，寒隨塞雁來。衣裘雖得暖，狐貉正相哀。僧汲轆轤曉，車鳴關鎖開。不因朝鼓起，來帙亂書堆。
和答師厚黄連橋壞大木亦爲秋雹所碎 黄庭堅
溪橋喬木下，往歲記經過。居人指神社，不敢尋斧柯。青陰百尺蔽白日，烏鵲取意占作窠。黄泉浸根雨長葉，造物著意固已多。風摧電打掃地盡，竟莫知爲何譴訶。獨山冷落城東路，不見指名終不磨。
世弼惠詩求舜泉輒欲以長安酥共泛一盃次韵戲答 黄庭堅
寒齏薄飯留佳客，蠹簡殘編作近鄰。避地梁鴻真好學，著書揚子未全貧。玉酥鍊得三危露，石火燒成一片春。沙鼎探湯供卯飲，不憂問字絕無人。
送蛤蜊與李明叔諸公 黄庭堅
雪屋吹燈然豆萁，古來壯士亦長饑。廣文不得載酒去，且詠太玄庖蛤蜊。
戲贈世弼用前韵 黄庭堅
盜跖人肝常自飽，首陽薇蕨向來饑。誰能著意知許事，且爲元長食蛤蜊。
世弼病方家不善論蛤蜊之功戲答 黄庭堅
伯樂無傳驥空老，重華不見士長饑。從來萬事乖名實，豈但藥翁論蛤蜊。
次韵師厚食蟹 黄庭堅
海饌糖蟹肥，江醪白蟻醇。每恨腹未厭，誇說齒生津。三歲在河外，霜臍常食新。朝泥看郭索，暮鼎調酸辛。趨蹌雖入笑，風味極可人。憶觀淮南夜，火攻不及晨。橫行葭葦中，不自貴其身。誰憐一網盡，大去河伯民。鼎司費萬錢，玉食羅常珍。吾評揚州貢，此物真絕倫。
次韵謝外舅食馿腸 黄庭堅
垂頭畏庖丁，趨死尚能鳴。說以雕俎樂，甘言果非誠。生無千金轡，死得五鼎烹。禍胎無腸胃，殺身和椒橙。春風都門道，貫魚百十并。騎奴吹一吷，駔駿不敢爭。物材苟當用，何必渥洼生。忽思麒麟楦，突兀使人驚。
次韵師厚答馬著作屢贈詩 黄庭堅
嘗聞馬南郡，少有拔俗韵。寒灰幾見溺，鎩翮常思奮。桐薪鳴竈間，劍氣吐吳分。多言世益嗤，當律心自隠。家雖四立壁，仕要三無慍。會將漁父意，往就莊生問。
次韵子瞻與舒堯文禱雪霧豬泉唱和 黄庭堅
老農年饑望人腹，想見四溟森雨足。林回投璧負嬰兒，豈聞烹兒翁不哭。未論萬戶無炊煙，蛛絲蝸涎經杼軸。使君閔雪無肉味，煮餠青蒿下鹽菽。豈云剪爪宜侵肌，霜不殺草仍故綠。幽靈奰贔西山霧，牲肥酒香神未瀆。得微往從董父餐，寧當罪繫葛陂淵。卜擇祠官齊博士，暴露致告蒼崖顛。請天行澤不汲汲，爾亦枯魚過河泣。生鵝斬頸血未乾，風馬雲車坐相及。百里旌旗灑玉花，使君義動龍蛇蟄。老農歡喜有春事，呼兒飯牛理簑笠。博士勿嘆從公疲，明年麥飯滑流匙。
薄薄酒二章  其一 黄庭堅
薄酒可與忘憂，醜婦可與白頭。徐行不必駟馬，稱身不必狐裘。無禍不必受福，甘餐不必食肉。富貴于我如浮雲，小者譴訶大戮辱。一身畏首復畏尾，門多賓客飽僮僕。美物必甚惡，厚味生五兵。匹夫懷璧死，百鬼瞰高明。醜婦千秋萬歲同室，萬金良藥不如無疾。薄酒一談一笑勝茶，萬里封侯不如還家。
薄薄酒二章  其二 黄庭堅
薄酒終勝飲茶，醜婦不是無家。醇醪養牛等刀鋸，深山大澤生龍蛇。秦時東陵千戶食，何如青門五色瓜。傳呼鼓吹擁部曲，何如春雨一池蛙。性剛太傅促和藥，何如羊裘釣煙沙。綺席象牀琱玉枕，重門夜鼓不停撾。何如一身無四壁，滿船明月卧蘆花。吾聞食人之肉，可隨以鞭朴之戮。乘人之車，可加以鈇鉞之誅。不如薄酒醉眠牛背上，醜婦自能搔背痒。
戲贈彥深 黄庭堅
李髯家徒立四壁，未嘗一飯能留客。春寒茅屋交相風，倚牆捫虱讀書策。老妻甘貧能養姑，寧剪髻鬟不典書。大兒得餐不索魚，小兒得褌不索襦。庾郎鮭菜二十七，太常齋日三百餘。上丁分膰一飽飯，藏神夢訴羊蹴蔬。世傳寒士有食籍，一生當飯百甕葅。冥冥主張審如此，附郭小圃宜勤鋤。葱秧青青葵甲綠，早韭晚菘羹糝熟。充虛解戰頼湯餠，芼以蓱虀與甘菊。幾日憐槐已著花，一心咒笋莫成竹。羣兒笑髯窮百巧，我謂勝人飯重肉。羣兒笑髯不若人，我獨愛髯無事貧。君不見猛虎即人厭麋鹿，人還寢皮食其肉。濡需終與豕俱焦，飫肥擇甘果非福。蟲蟻無知不足驚，橫目之民萬物靈。請食熊蹯楚千乘，立死山壁漢公卿。李髯作人有佳處，李髯作詩有佳句。雖無厚祿故人書，門外猶多長者車。我讀揚雄逐貧賦，斯人用意未全疏。
竹軒詠雪呈外舅謝師厚并調李彥深 黄庭堅
破臘春未融，土膏寒不發。數聲鳴條風，一夜洒窗雪。開軒萬物曉，落勢良未歇。鏗鏗青琅玕，閱此歲凜冽。摧埋頭搶地，意氣終自潔。君子謂此君，全身斯明哲。屋頭維女貞，額色少澤悅。稍能窺藩籬，亦有固窮節。佳興冉冉生，門外無車轍。寫之朱絲絃，清坐待明月。
賦未見君子憂心靡樂八韵寄李師載  其一 黄庭堅
同陞吏部曹，往在紀丁未。別離感寒暑，歲星行十二。我慚雞藎穀，子歎天且劓。空餘山梁期，尚不昧初志。
賦未見君子憂心靡樂八韵寄李師載  其二 黄庭堅
會合良艱期，繫匏各異縣。千里共明月，如披故人面。浮雲蔽高秋，此豈心中願。霧重豹成文，水清魚自見。
賦未見君子憂心靡樂八韵寄李師載  其三 黄庭堅
齊地穀翔貴，排門無爨饙。二仲有甘旨，奉親亦良勤。原田水洸洸，何時稼如雲。無民願歲豐，正自不忘君。
賦未見君子憂心靡樂八韵寄李師載  其四 黄庭堅
古人有成言，歲暮于吾子。斧揮郢人鼻，琴即鍾期耳。新詩凌建安，高論到正始。徒言參隔辰，未負石投水。
賦未見君子憂心靡樂八韵寄李師載  其五 黄庭堅
白雪非衆聽，夜光忌暗投。古來不識察，浪自生百憂。三月楚國淚，千年郢中樓。無因杭一葦，濁水拍天流。
賦未見君子憂心靡樂八韵寄李師載  其六 黄庭堅
河南李茂彥，內藴邁俗心。濬沖有涇渭，一顧重千金。事親知色難，勝己又勇沈。外物既難必，求之首陽岑。
賦未見君子憂心靡樂八韵寄李師載  其七 黄庭堅
飄風從東來，雨足盡西靡。萬物逐波流，金石終自止。渭因涇使濁，菲以葑故毀。智所無奈何，誰能爲樗里。
賦未見君子憂心靡樂八韵寄李師載  其八 黄庭堅
紛紛車馬客，如集市人博。彼雖有求來，我但快一噱。忽逢媚學子，時亦撼關鑰。何當携手期，濠上得魚樂。
次韵張秘校喜雪三首  其一 黄庭堅
落月煙沙靜渺然，好風吹雪下平田。瓊瑶萬里酒增價，桂玉一炊人少錢。學子已占秋食麥，廣文何憾客無氈。睡餘强起還詩債，臘裏春初未隔年。
次韵張秘校喜雪三首  其二 黄庭堅
巷深朋友稀來往，日晏兒童不掃除。雪裏正當梅臘盡，民饑可待麥秋無。寒生短棹誰乘興，光入疏櫺我讀書。官冷無人供美酒，何時却得步兵厨。
次韵張秘校喜雪三首  其三 黄庭堅
滿城樓觀玉闌干，小雪晴時不共寒。潤到竹根肥臘筍，暖開蔬甲助春盤。眼前多事觀游少，胸次無憂酒量寬。聞說壓沙梨已動，會須鞭馬蹋泥看。
次韵寅菴四首  其一 黄庭堅
四時說盡菴前事，寄遠如開水墨圖。略有生涯如谷口，非無卜肆在成都。旁籬榛栗供賓客，滿眼雲山奉燕居。閒與老農歌帝力，年豐村落罷追胥。
次韵寅菴四首  其二 黄庭堅
兄作新菴接舊居，一原風物萃庭隅。陸機招隠方傳洛，張翰思歸正在吳。五斗折腰慚僕妾，幾年合眼夢鄉閭。白雲行處應垂淚，黄犬歸時早寄書。
次韵寅菴四首  其三 黄庭堅
大若塘邊擉網魚，小桃源口带經鋤。詩催孺子成雞柵，茶約鄰翁掘芋區。苦楝狂風寒徹骨，黄梅細雨潤如酥。此時睡到日三丈，自起開關招酒徒。
次韵寅菴四首  其四 黄庭堅
未怪窮山寂寞居，此情常與世情疏。誰家生計無閒地，太半歸來已白鬚。不用看雲眠永日，會思臨水寄雙魚。公私逋負田園薄，未至妨人作樂無。
以同心之言其臭如蘭爲韵寄李子先  其一 黄庭堅
往日三語掾，解道將無同。我觀李校書，超邁有古風。談道屢入微，閉門長蒿蓬。誰能賞遠韵，太守似安豐。
以同心之言其臭如蘭爲韵寄李子先  其二 黄庭堅
流水鳴無意，白雲出無心。水得平淡處，渺渺不厭深。雲行不能雨，還歸碧山岑。斯人似雲水，廊廟等山林。
以同心之言其臭如蘭爲韵寄李子先  其三 黄庭堅
俗士得失重，舍龜觀朵頤。六經成市道，駔儈以爲師。吾學淡如水，載行欲安之。惟有無心子，白雲相與期。
以同心之言其臭如蘭爲韵寄李子先  其四 黄庭堅
摧藏褫冠冕，寂寞歸丘園。一瓢俱好學，伯仲吹篪塤。正以此易彼，高車擇朱門。得失固有在，難爲欲人言。
以同心之言其臭如蘭爲韵寄李子先  其五 黄庭堅
携手力不足，七年坐乖離。愁思不能眠，起視夜何其。殘月掛破鏡，寒星滿天垂。明明故人心，維斗終不移。
以同心之言其臭如蘭爲韵寄李子先  其六 黄庭堅
窮閻蒿蔓羶，富屋酒肉臭。酒肉令人肥，蒿蔓令人瘦。欲從鐘鼎食，復恐憂患構。秦時千戶侯，寂寞種瓜後。
以同心之言其臭如蘭爲韵寄李子先  其七 黄庭堅
客從濟南來，遺我故人書。墨淡字疏行，故人情有餘。上言猶健否，次問意何如。只今意何有，思食故溪魚。
以同心之言其臭如蘭爲韵寄李子先  其八 黄庭堅
吾子有嘉德，譬如含薰蘭。清風不來過，歲晚蒿艾間。古來百夫雄，白首在澗槃。非關自取重，直爲知人難。
見子瞻粲字韵詩和答三人四返不困而愈崛奇輒次韵寄彭門三首  其一 黄庭堅
公才如洪河，灌注天下半。風日未嘗攖，晝夜聖所歎。名世二十年，窮無歌舞玩。入宮又見妬，徒友飛鳥散。一飽事難諧，五車書作伴。風雨暗樓臺，雞鳴自昏旦。雖非錦繡贈，欲報青玉案。文似離騷經，詩窺關雎亂。賤生恨學晚，曾未奉巾盥。昨蒙雙鯉魚，遠託鄭人緩。風義薄秋天，神明還舊貫。更磨薦禰墨，推挽起疲懦。忽忽未嗣音，微陽歸候炭。仁風從東來，拭目望齋館。鳥聲日日春，柳色弄晴暖。漫有酒盈樽，何因見此粲。
見子瞻粲字韵詩和答三人四返不困而愈崛奇輒次韵寄彭門三首  其二 黄庭堅
人生等尺捶，豈耐日取半。誰能如秋蟲，長夜向壁歎。朝四與暮三，適爲狙公玩。臭腐暫神奇，喑噫即飄散。我觀萬世中，獨立無介伴。小黠而大癡，夜氣不及旦。低首甘豢養，尻脽登俎案。所以終日飲，醉眠朱碧亂。無人明此心，忍垢待濯盥。仰看東飛雲，只使衣带緩。先生古人學，百氏一以貫。見義勇必爲，少作衰俗懦。忠言願回天，不忍斆吞炭。還從股肱郡，待詔圖書館。投壺得賜金，侏儒餘飽暖。寧令東方公，但索長安粲。
見子瞻粲字韵詩和答三人四返不困而愈崛奇輒次韵寄彭門三首  其三 黄庭堅
元龍湖海士，毀譽略相半。下牀卧許君，上牀自永嘆。丈夫屬有念，人物非所玩。坐令結歡客，化爲煙霧散。武功有大略，亦復寡朋伴。詠歌思見之，長夜鳴曷旦。東南望彭門，官道平如案。簡書束縛人，一水不能亂。斯文媲秬鬯，可用圭瓚盥。誠求活國醫，何忍棄和緩。開疆日百里，都內錢朽貫。銘功甚俊偉，迺見儒生懦。且當置是事，勿使冰作炭。上帝羣玉府，道家蓬萊館。曲肱夏簟寒，炙背冬屋暖。只令文字垂，萬世星斗粲。
再和寄子瞻聞得湖州 黄庭堅
天下無相知，得一已當半。桃僵李爲仆，芝焚蕙增歎。佳人在江湖，照影自娛玩。一朝入漢宮，掃除備冗散。何如終流落，長作朝雲伴。相思欲面論，坐起雞五旦。身慚尸廩祿，有罪未見案。公文雄萬夫，皦皦不自亂。臧穀皆亡羊，要以道湔盥。傳聲向東南，王事不可緩。春波下數州，快若七札貫。椎鼓張風帆，相見激衰懦。空文不傳心，千古付煨炭。安得垂天雲，飛就吳興館。魚饜柳絮肥，筍煮溪沙暖。解歌使君詞，樽前有三粲。
次韵答堯民 黄庭堅
君聞蘇公詩，疾讀思過半。譬如聞韶耳，三月忘味歎。我詩豈其朋，組麗等俳玩。不聞南風絃，同調廣陵散。鶴鳴九天上，肯作家雞伴。晁子但愛我，品藻私月旦。官閒樂相從，梨栗供杯案。門靜鳥雀嬉，花深蜂蝶亂。忽蒙加禮貌，齋戒事搢盥。問大心更小，意督詞反緩。君材于用多，舞選弓矢貫。聰明回自照，勝己果非懦。我如相繪事，素質施朽炭。古來得道人，非獨大庭館。晁子已不疑，冬寒春自暖。繫表知藥言，擇友得荀粲。
春遊 黄庭堅
終日桃李蹊，春風不相識。同我二三子，承我作意力。把酒忘味著，看花了香寂。晴雲散長空，曠蕩無限隔。身爲胡蝶夢，本自不漁色。春蟲勸人歸，今我誠是客。歸來翻故紙，書尾見麟獲。文字非我名，聊取二三策。
次韵感春五首  其一 黄庭堅
我與子桑友，既往雨彌旬。交情未曾改，天地忽趨新。東風無行迹，佳氣滿城闉。麥苗生陂隴，歎息不食陳。誰能裹飯來，定是寂寞人。一曲古流水，試拂絃上塵。古木少生意，輪囷卧河濱。慚愧桃與李，相隨見陽春。
次韵感春五首  其二 黄庭堅
張侯脫朝衣，兒褐多純綠。聞道無米舂，煮朮學辟穀。官吏但索錢，詔書哀惸獨。東方九尺長，不得侏儒祿。屋中聲鵝雁，日暮攪心曲。窮巷無桃李，縕袍非春服。我吟白駒詩，知君在空谷。
次韵感春五首  其三 黄庭堅
祁寒不可怨，天道自平分。及爾春風來，四肢有餘溫。丈夫力如虎，爲人行灌園。椒蘭工壅蔽，未可怨芳蓀。寒魚守窮轍，蒙呴一沫恩。一朝被湔祓，吹毛見瘢痕。
次韵感春五首  其四 黄庭堅
鳥聲春漸長，煙雨春薄暮。風光不長妍，如客暫時寓。芸芸物爭時，天地有常度。我行睹大河，黄流日東騖。喟然欲乘桴，莽不見洲渚。張侯但飲酒，無用恨羈旅。十年富貴子，今作一丘土。
次韵感春五首  其五 黄庭堅
茶如鷹爪拳，湯作蟹眼煎。時邀草玄客，晴明坐南軒。笑談非世故，獨立萬物先。春風引車馬，隠隠何闐闐。高蓋相摩戛，騎奴爭道喧。吾人撫榮觀，燕處自超然。城中百年木，有鵲巢其顛。鳲鳩來相宅，日暮更謀遷。
聖柬將寓于衛行乞食于齊有可憐之色再次韵感春五首贈之  其一 黄庭堅
溫氣冰底歸，忽忽六過旬。園林改柯葉，鳥聲日日新。耕稼百年外，四郊無短闉。高丘試顧望，俯仰迹已陳。信陵松鬰鬰，不見曩時人。空懷負暄賞，莫望屬車塵。腹中書萬卷，阽死溝壑濱。投壺與射覆，一笑物皆春。
聖柬將寓于衛行乞食于齊有可憐之色再次韵感春五首贈之  其二 黄庭堅
種萱欲遣憂，叢薄空自綠。洗心日三省，人亦不我穀。誰能書窗下，草玄抱幽獨。白首官不遷，校書漢天祿。身當萬戶侯，鼓吹擁部曲。解佩著犀渠，張弓插彫服。何時李將軍，射獵出上谷。
聖柬將寓于衛行乞食于齊有可憐之色再次韵感春五首贈之  其三 黄庭堅
春風鳴布穀，天道似勸分。持饑望路人，誰能顔色溫。笑憶枯魚說，詼諧老漆園。湘纍不得祿，哀怨寫荃蓀。千年澗谷松，慚愧雨露恩。思爲萬乘器，顧掩斧鑿痕。
聖柬將寓于衛行乞食于齊有可憐之色再次韵感春五首贈之  其四 黄庭堅
風雨桃李華，佳人來何暮。安齊果未安，寓衛豈所寓。張侯室縣磬，得酒美無度。常憂腐腸死，須我嫁阿騖。雙魚傳尺素，何處迷春渚。啼鳥勸不歸，曉鞍逐行旅。遙知登樓興，信美非吾土。
聖柬將寓于衛行乞食于齊有可憐之色再次韵感春五首贈之  其五 黄庭堅
魯公但食粥，百口常憂煎。金張席貴寵，奴隸乘朱軒。丈夫例寒餓，萬世無後先。風霾天作惡，雷亦怒闐闐。俄頃花柳靜，煙暖谷鳥喧。人事每如此，翻覆不常然。下流多謗議，高位又疾顛。空餘壯士志，不逐四時遷。
次韵蓋郎中率郭郎中休官二首  其一 黄庭堅
仕路風波雙白髮，閒曹笑傲兩詩流。故人相見自青眼，新貴即今多黑頭。桃葉柳花明曉市，荻芽蒲笋上春洲。定知聞健休官去，酒戶家園得自由。
次韵蓋郎中率郭郎中休官二首  其二 黄庭堅
世態已更千變盡，心源不受一塵侵。青春白日無公事，紫燕黄鸝俱好音。付與兒孫知伏臘，聽教魚鳥逐飛沈。黄公壚下曾知味，定是逃禪入少林。
次韵郭右曹 黄庭堅
閱世行將老斲輪，那能不朽見仍雲。歲中日月又除盡，聖處工夫無半分。秋水寒沙魚得計，南山濃霧豹成文。古心自有著鞭地，尺璧分陰未當勤。
送楊瓘雁門省親二首  其一 黄庭堅
執戟老翁年七十，人看生理亦無聊。草玄事業窺周易，作賦聲名動漢朝。今見遠孫勤翰墨，還持遺藁困簞瓢。三年鄉校趨晨鼓，一日邊城聽夜刁。野飯盈盤厭葱韭，春風半道解狐貂。歸時定倒迎門屣，問雁安能學度遼。
送楊瓘雁門省親二首  其二 黄庭堅
蜀客出衰世，獨升鄒魯堂。蚊虻觀得失，虎豹擅文章。吾子已强學，草玄宜不忘。江河須畎澮，松柏要冰霜。馬策路千里，雁門書數行。旨甘君有婦，尺璧愛分光。
次韵答張沙河 黄庭堅
張侯堂堂身八尺，老大無機如漢陰。猛摩虎牙取吞噬，自歎日月不照臨。策名日已汙軒冕，逃去未必焚山林。我評君才甚高妙，孤竹截管空桑琴。四十未曾成老翁，紫髯垂頤鬰森森。眉宇之間見風雅，藍田煙霧生球琳。胸中壘塊正須酒，東海可攬北斗斟。古人已悲銅雀上，不聞向時清吹音。百年毀譽付誰定，取醉自可結舌瘖。使公繫腰印如斗，駟馬高蓋驅駸駸。親朋改觀婢僕敬，成都男子寧異今。又言屋底甚懸磬，兒婚女嫁取千金。古來聖賢多不飽，誰能獨無父母心。衆雛墮地各有命，强爲百草憂春霖。艾封人子暗目睫，與王同牀悔沾襟。隴鳥入籠左右啄，終日思歸碧山岑。一生能幾開口笑，何忍更遣百慮侵。忽投雄篇寫逸興，仰占乾文動奎參。自陳使酒嘗駡坐，惜予不與朋盍簪。君材蜀錦三千丈，要在刀尺成衣衾。南朝例有風流癖，楚地俗多詞賦淫。屈原離騷豈不好，只今漂骨滄江潯。正令夷甫開三窟，獵以我道皆成禽。溫恭忠厚神所勞，于魚得計豈厭深。丈夫身在要勉力，豈有吾子終陸沈。鄙人相士蓋多矣，勿作蔡澤笑噤吟。
送張沙河遊齊魯諸邦 黄庭堅
張侯去沙河，三食鄴下麥。筆力望晁董，頗遺俗眼白。平生學經綸，胸中負奇畫。未論功活人，飽飯不常得。妻寒尚賓敬，兒餓猶筆墨。側聞共伯城，魚稻頗宜客。又持塵生甑，欲往立四壁。平生貸米家，十輩來簿責。囊無孔方兄，面有在陳色。守株伺投兔，歲晚將何獲。廣道無人行，春風轉沙石。栖栖馬如狗，去謁東侯伯。布衣未可量，蒼髯身八尺。魚乾要斗水，士困易爲德。譬之舉大木，人借一臂力。諸公感意氣，豈待故相識。吾窮乏祖餞，折柳當馬策。
和張沙河招飲 黄庭堅
張侯耕稼不逢年，過午未炊兒女煎。腹裏雖盈五車讀，囊中能有幾錢穿。況聞縕素尚黄葛，可怕雪花鋪白氈。誰料丹徒布衣得，今朝忽有酒如川。
同堯民游靈源廟廖獻臣置酒用馬陵二字賦詩二首  其一 黄庭堅
靈源廟前木，我昔見拱把。七年身屢到，鬰鬰蔭簷瓦。春風響馬銜，竝轡客蕭灑。更願少尹賢，置酒意傾寫。齋堂有佳處，花柳輕婭姹。蓮塘想舊葉，稻畦識枯苴。開關撫洪河，黄流極天瀉。憶昔武皇來，繫璧沈白馬。從官親土石，襁負至鰥寡。空餘瓠子詩，哀怨逼騷雅。白圭自聖禹，今誰定真假。晁子發讜言，聖功諒難亞。排河著地中，勢必千里下。移民就寬閒，何地不耕稼。此論似太高，吾亦茫取舍。有器可深川，吾未之學也。
同堯民游靈源廟廖獻臣置酒用馬陵二字賦詩二首  其二 黄庭堅
洪河壯觀遊，太府佳友朋。春色挽我出，東風如引繩。昏昏版築氣，王事始繁興。大堤如連山，小堤如岡陵。增卑更培薄，萬杵何登登。憶昨河失道，平原魚可罾。田萊人未復，瘡大國方懲。忽念耒耜閒，爲民保丘塍。百縣伐鼛出，夜半廢曲肱。吾儕愧祿廩，游衍事鞍乘。晁子漢公孫，新去司馬丞。出幹大農部，才術見嗟稱。我坐廣文舍，七年讀書燈。結髮入場屋，肯謂河難憑。爾來觸事短，癡甚霜前蠅。世味極淡薄，不了人愛憎。惟得一巵酒，尚能別淄澠。所以對樽俎，未曾聞斗升。酌我良已多，狂言恐侵陵。暮雲吞落日，歸鳥求其朋。冷官僕馬瘦，及門鼓騰騰。
八音歌贈晁堯民 黄庭堅
金生寒沙中，見別會有時。石上千年柏，材高用苦遲。絲亂猶可理，心亂不可治。竹齋聞履聲，迺是故人來。匏苦只多葉，水深難爲涉。土牀不安席，象牀卧燁燁。革與井同功，守道非關怯。木直常先伐，樗櫟萬世葉。
八音歌贈晁堯民 黄庭堅
金荷酌美酒，夫子莫留殘。石有補天材，虎豹守九關。絲窠將柳花，入戶撲衣冠。竹風摇永日，思與子盤桓。匏瓜豈無匹，自古同心難。革急而韋緩，只在揉化間。木桃終報汝，藥石理予顔。
次韵師厚五月十六日視田悼李彥深 黄庭堅
南雁傳尺素，飛來卧龍城。頗知高卧久，忽作田野行。湛湛陂水滿，欣欣原草榮。日華麗山川，秀色奪目精。對酒不滿懷，攬物有餘清。念昔讀書客，遠人遺世情。南畝道觀餉，西郊留勸耕。共遊如昨日，笑語絕平生。此士今已矣，賓筵無老成。猶倚謝安石，深心撫嫠惸。
次韵晁補之廖正一贈答詩 黄庭堅
晁子抱材耕谷口，世有高賢踐台斗。頃隨計吏西入關，關夫數日傳車還。封侯半屬妄校尉，射虎猛將猶行間。無因自致青雲上，浪說諸公見嗟賞。驥伏鹽車不稱情，輕裘肥馬鳳凰城。歸來作詩謝同列，句與桃李爭春榮。十年山林廖居士，今隨詔書稱舉子。文章宏麗學西京，新有詩聲似侯喜。君不見古來良爲知音難，絕絃不爲時人彈。已喜瓊枝在我側，更恨桂樹無由攀。千里風期初不隔，獨憐形迹滯河山。
再次韵呈廖明略 黄庭堅
吾觀三江五湖口，湯湯誰能議升斗。物誠有之士則然，晚得廖子喜往還。學如雲夢吞八九，文如壯士開黄間。十年呻吟江湖上，青楓白鷗付心賞。未減北郭漢先生，五府交書不到城。相者舉肥驥空老，山中無人桂自榮。君既不能如鍾世美，匭函上書動天子。且向華陰郡下作參軍，要令公怒令公喜。君不見晁家樂府可管絃，惜無傾城爲一彈。從軍補掾百僚底，九關虎豹何由攀。男兒身健事未定，且莫著書藏名山。
走答明略適堯民來相約奉謁故篇末及之 黄庭堅
君不見生不願爲牛後，寧爲雞口。吾聞向來得道人，終古不忒如維斗。希價咸陽諸少年，可推令往挽令還。俗學風波能自拔，我識廖侯眉宇間。省庭無人與爭長，主司得之如受賞。東家一笑市盡傾，略無下蔡與陽城。生珠之水砂礫潤，生玉之山草木榮。觀君詞章亦如此，諒知躬行有君子。更約探囊閱舊文，蛛絲燈花助我喜。賢樂堂前竹影斑，好鳥自語莫令彈。北鄰著作相勞苦，整駕謁子邀同攀。應煩下榻煮茶藥，坐待月輪銜屋山。
答明略并寄无咎 黄庭堅
可以忘憂惟有酒，清聖濁賢皆可口。前日過君飲不多，明日解酲無五斗。古木清陰丹井欄，夜來凉月屋頭還。論文撥置形骸外，得意相忘樽俎間。冰壺不可與夏蟲饗，秋月不可與俗士賞。已得樽前兩友生，更思一士濟陽城。雖無四至九卿之規畫，猶有千秋萬歲之真榮。空名未食太倉米，今作斑衣老萊子。卿家嗣宗望爾來，不獨我聞足音喜。西風索寞葉初乾，長鋏歸來亦罷彈。窮巷蓬蒿深一尺，朱門廉陛高難攀。吾儕相逢置是事，百世之下仰高山。
再次韵呈明略并寄无咎 黄庭堅
夏雲凉生土囊口，周鼎湯盤見科斗。清風古氣滿眼前，乃是戶曹報章還。只今書生無此語，已在貞元元和間。一夫鄂鄂獨無望，千夫唯唯皆論賞。野人泣血漫相明，和氏之璧無連城。參軍拄笏看雲氣，此中安知枯與榮。我夢浮天波萬里，扁舟去作鴟夷子。兩士風流對酒樽，四無人聲鳥語喜。夢回擾擾仍世間，心如傷弓怯虛彈。不堪市井逐乾沒，且願朋舊相追攀。寄聲小掾篤行李，落日東面空雲山。
再答明略二首  其一 黄庭堅
挾策讀書計糊口，故人南箕與北斗。江南江北萬重山，千里寄書聲不還。當時朱弦寫心曲，果在高山深水間。枯桐滿腹生蛛網，忍向時人覓清賞。廖侯文字得我驚，五嶽縱橫守嚴城。萬夫之下不稱屈，定知名滿四海非真榮。富於春秋已如此，他日卜鄰長兒子。一丘各自有林泉，扶將白頭親燕喜。秋風日暮衣裳單，深巷落葉已如彈。數來會面復能幾，六龍去人不可攀。短歌溷公更一和，聊乞淮南作小山。
再答明略二首  其二 黄庭堅
廖侯言如不出口，銓量古今膽如斗。度越崔張與二班，古風蕭蕭筆追還。前日辭家來射策，聲名藉甚諸公間。華陰白雲鎖千嶂，勝日一談誰能賞。君不見曩時子産識然明，知音鬰鬰閉佳城。勿以匣中之明月，計較糞上之朝榮。我去丘園十年矣，種桑可蠶犢生子。使年七十今中半，安能朝四暮三浪憂喜。據席談經只强顔，不安時論取譏彈。愛君草木同臭味，頗似瓜葛相依攀。我有仙方煮白石，何時期君藍田山。
次韵无咎閻子常携琴八村 黄庭堅
士寒餓，古猶今，向來亦有子桑琴。倚楹嘯歌非寓淫，伯牙山高水深深，萬世丘壟一知音。閻君七絃抱幽獨，晁子爲之梁父吟。天寒絡緯悲向壁，秋高風露聲入林。冷絲枯木拂珠網，十指乃能寫人心。村村擊鼓如鳴鼉，豆田見角穀成螺。歲豐寒士亦把酒，滿眼飣餖梨棗多。晁家公子屢經過，笑談與世殊臼科。文章落落映晁董，詩句往往妙陰何。閻夫子，勿謂知人難，使琴抑怨久不和。明光晝開九門肅，不令高才牛下歌。
定交詩二首效鮑明遠體呈晁无咎  其一 黄庭堅
建酉金爲政，摇落草木衰。除瓜隴畝凈，邵平無米炊。滿家色藜藿，詩書不賙饑。平生晁公子，正用此時來。定交無一物，秋月以爲期。執持荆山璧，要我雕琢之。破斧不能柯，況乃玉無疵。危冠論百揆，備樂奏四時。成功彼有命，用舍君自知。收身渺江湖，歲晚白鳥嬉。開徑蒲葦中，倚鋤望君歸。閉塞乃非道，不才當爾爲。
定交詩二首效鮑明遠體呈晁无咎  其二 黄庭堅
建鼓求亡子，原非入耳歌。除去綠綺塵，水深山峨峨。滿堂悅秦聲，君獨用此何。平分感秋節，空闊湛金波。定夜百蟲息，高論聽懸河。執攬北斗柄，斟酌四時和。破屋仰見星，得子喜且多。危柱無安絃，野水自盈科。成道在禮樂，成山在丘阿。收此桑榆景，相從寄琢磨。開懷溟海闊，百怪出蛟鼉。閉藏願自愛，驚人取譴訶。
贈无咎八音歌 黄庭堅
金馬避世客，談諧玩漢朝。石門抱關人，長往閉寂寥。絲蟲日夜織，勞苦則以食。竹生罹斧斤，高林乃其賊。匏樽酌吾子，雖陋意不淺。土德貴重遲，水德貴深遠。革能談鯤鵬，晚乃得莊周。木雁兩不居，相期無待遊。
二十八宿歌贈別无咎 黄庭堅
虎剝文章犀解角，食未下亢奇禍作。藥材根氐罹斸掘，蜜蟲奪房抱饑渴。有心無心材慧死，人言不如龜曳尾。衛平哆口無南箕，斗柄指日江使噫。狐腋牛衣同一燠，高丘無女甘獨宿。虛名挽人受實禍，累棋既危安處我。室中凝塵散髮坐，四壁矗矗見天下。奎蹄曲隈取脂澤，婁豬艾豭彼何擇。傾腸倒胃得相知，貫日食昴終不疑。古來畢命黄金臺，佩君一言等觜觿。月沒參橫惜相違，秋風金井梧桐落。故人過半在鬼錄，柳枝贈君當馬策。歲晏星回觀盛德，張弓射雉武且力。白鷗之翼沒江波，抽絃去軫君謂何。
林爲之送筆戲贈 黄庭堅
閻生作三副，規摹宣城葛。外貌雖銑澤，毫心或麤糲。功將希栗尾，拙乃成棗核。李慶縛散卓，含墨能不洩。病在惜白毫，往往半巧拙。小字亦周旋，大字難曲折。時時一毛亂，乃似逆梳髮。張鼎徒有表，徐偃元無骨。橅畫記姓名，亦可應倉卒。爲之街南居，時通鈴下謁。晴軒坐風凉，怪我把枯筆。開囊撲蠹魚，遣奴送一束。洗硯磨松煤，揮灑至日沒。蚤年學屠龍，適用固疏闊。廣文困虀鹽，烹茶對秋月。略無人問字，況有客投轄。文章寄呻吟，講授費頰舌。閒無用心處，雌黄到筆墨。時不與人遊，孔子尚愛日。作詩當鳴鼓，聊自攻短闕。
再和答爲之 黄庭堅
君勿嘲廣文，沍寒被絺葛。君勿嘲廣文，窮年飯粢糲。常恐俎豆予，與世充肴核。凡木不願材，大折小枝洩。櫟依曲轅社，聊用神其拙。吾家本江南，一丘藏曲折。瀕溪蔭蒼筤，萧洒可散髮。既無使鬼錢，又無封侯骨。薄祿庇閒曹，且免受逼卒。爲此懶出門，徒弊懷中謁。直齋賓客退，風物供落筆。詩成著牀頭，不知今幾束。君何向予勤，見詩歎埋沒。嗣宗須酒澆，未信胸懷闊。自狀一片心，碧潭浸寒月。令德感來教，爲君賦車轄。君思揚雄吒，何似張儀舌。此意恐太狂，願爲引繩墨。正使此道非，改過從今日。報章望瓊琚，勿使音塵闕。
再和答爲之 黄庭堅
林君維閩英，數面成瓜葛。鄰居接杖藜，過飯厭疏糲。讀書飽工夫，論事極精核。奮身君子場，勇若怒未洩。窮年棲旅巢，由命非由拙。王良驅八駿，方駕度九折。學堂疏雨餘，石砌長苔髮。弟子肥如瓠，先生瘦惟骨。北門一都會，塵埃人卒卒。高蓋如秋荷，勢利相奔謁。惟君尚寂寞，來觀草玄筆。斯文未易陳，正當高閣束。金馬事陸沈，市門逐乾沒。未須相賢愚，聊自嘲迂闊。憶昨戲贈詩，羣辱報明月。極知推挽意，我車君欲轄。屠龍真强言，奔馬不及舌。賜書盈五車，直舍方二墨。意會便欣然，餘事過窗日。尚恐素餐錢，諸生在城闕。
贈趙言 黄庭堅
饒陽趙方士，眼如九秋鷹。學書不成不學劍，心術妙解通神明。醫如俯身拾地芥，相如仰面觀天星。自言方術雜鬼怪，萬種一貫皆天成。大梁卜肆傾賓客，二十餘年聲籍籍。得錢滿屋不經營，散與世人還寄食。北門塵土滿衣襟，廣文直舍官槐陰。白雲勸酒終日醉，紅燭圍棋清夜深。大車駟馬不回首，强項老翁來見尋。向人忠信去表襮，可喜正在無機心。輕談禍福邀重糈，所在多于竹葦林。翁言此輩無足聽，見葉知根論才性。飛騰九天沈九淵，自種自收皆在行。先期出語駭傳聞，事至十九中時病。輪囷離奇惜老大，成器本可千萬乘。自歎輕霜白髮新，又去驚動都城人。都城達官老于事，嫌翁出言不娬媚。有手莫炙權門火，有口莫辯荆山玉。吳宮火起燕焚巢，當時卞和斮兩足。千里辭家却入門，三春榮木會歸根。我有江南黄篾舫，與翁長入白鷗羣。
次韵題粹老客亭詩後 黄庭堅
客亭長短路南北，衮衮行人那得知。惟有相逢即相別，一杯成喜只成悲。
贈張仲謀 黄庭堅
車如雞栖馬如狗，閉門常多出門少。去天尺五張公子，官居城南池館好。健兒快馬紫游韁，迎我不知沙路長。高榆老柳媚寒日，枯荷小鴨凍野航。津人刺船起應客，遙知故人一水隔。下馬索酒呼三遲，騎奴笑言客竟癡。向來情義比瓜葛，萬事略不置町畦。追數存亡異憂樂，燭如白虹貫酒巵。開軒臨水弄長笛，吹落殘月風凄凄。城頭漏下四十刻，破魔驚睡聽新詩。君詩清壯悲節物，正與秋蟲同一律。邇來更覺苦語工，思婦霜碪擣寒月。朱顔綠髮深誤人，不似草木長青春。潔身好賢君自有，今日相看進于舊。以茲敢傾一盃酒，爲太夫人千萬壽。
乞貓 黄庭堅
秋來鼠輩欺貓死，窺甕翻盤攪夜眠。聞道貍奴將數子，買魚穿柳聘銜蟬。
謝周文之送貓兒 黄庭堅
養得狸奴立戰功，將軍細柳有家風。一簞未厭魚餐薄，四壁當令鼠穴空。
謝張泰伯惠黄雀鮓 黄庭堅
去家十二年，黄雀慳下筯。笑開張侯盤，湯餠始有助。蜀王煎藙法，醢以羊彘兔。麥餠薄于紙，含漿和鹹酢。秋霜落場穀，一一挾繭絮。飛飛蒿艾間，入網輒萬數。烹煎宜老稚，罌缶煩愛護。南包解京師，至尊所珍御。玉盤登百十，睥睨輕桂蠹。五侯噦豢豹，見謂美無度。瀕河飯食漿，瓜葅已佳茹。誰言風沙中，鄉味入供具。坐令親饌甘，更使客得與。蒲陰雖窮僻，勉作三年住。願公且安樂，分寄尚能屢。
贈答晁次膺 黄庭堅
次膺豪健如霜鶻，空拳誤掛田犬牙。果輸司空城旦作，付與步兵厨人家。野馬橫郊作凝水，牽牛引竹上寒花。無酒醉公不甚惜，誦公五字使人嗟。
楊朴墓 黄庭堅
三尺孤墳一布衣，人言無復似當時。千秋萬歲還來此，月笛煙莎世不知。
次韵孔四著作早行 黄庭堅
棄置鋤犁就車馬，從來計出古人下。塵埃好在三尺桐，不疑萬世期子野。明經使者著書郎，風雨乘馹忘夙夜。回車過門問無恙，何意深巷勤長者。聖師之後蓋多賢，領略世故有餘暇。白面長身雖不見，好古發憤尚類也。自然身如警露鶴，每先鳴雞整初駕。北行河决所至郡，肅肅王命哀鰥寡。力排滹沱避城郭，深澤疲民且田舍。賈生三策藏胸中，羿矢百中不虛捨。行歸定拜關內侯，但賜黄金恐非價。
次韵孔四著作北行滹沱 黄庭堅
駝褐蒙風霜，雞聲眇墟里。青燈進豆粥，落月踏冰水。平生不龜藥，纔可衛十指。持比千戶封，誰能優劣此。
和陳君儀讀太真外傳五首  其一 黄庭堅
朝廷無事君臣樂，花柳多情殿閣春。不覺胡雛心暗動，綺羅翻作墜樓人。
和陳君儀讀太真外傳五首  其二 黄庭堅
扶風喬木夏陰合，斜谷鈴聲秋夜深。人到愁來無處會，不關情處總傷心。
和陳君儀讀太真外傳五首  其三 黄庭堅
梁州一曲當時事，記得曾拈玉笛吹。端正樓空春晝永，小桃猶學淡燕支。
和陳君儀讀太真外傳五首  其四 黄庭堅
高麗條脫琱紅玉，邏逤琵琶撚綠絲。蛛網屋煤昏故物，此生惟有夢來時。
和陳君儀讀太真外傳五首  其五 黄庭堅
上皇曾御昭儀傳，鏡裏觀形只眼前。養得祿兒傾四海，千秋更有一伶玄。
讀曹公傳 黄庭堅
南征北伐報功頻，劉氏親爲魏國賓。畢竟以丕成霸業，豈能于漢作純臣。兩都秋色皆喬木，二祖恩波在細民。駕馭英雄雖有術，力扶宗社可無人。
雜詩 黄庭堅
古風蕭索不言歸，貧賤交情富貴非。世祖本無天下量，子陵何慕釣魚磯。
衛南 黄庭堅
今年畚鍤棄春耕，折葦枯荷繞壞城。白鳥自多人自少，污泥終濁水終清。沙場旗鼓千人集，漁戶風煙一笛橫。惟有鳴鴟古祠柏，對人猶是向時情。
酒 黄庭堅
江形圜似阮家盆，山勢岑如北海樽。戶有浮蛆春盎盎，雙松一路醉鄉門。
次韵答柳通叟問舍求田之詩 黄庭堅
少日心期轉謬悠，蛾眉見妒且障羞。但令有婦如康子，安用生兒似仲謀。橫笛牛羊歸晚徑，卷簾瓜芋熟西疇。功名可致猶回首，何況功名不可求。
書扇 黄庭堅
魯公筆法屋漏雨，未減右軍錐畫沙。可惜團團新月面，故教零亂黑雲遮。
次韵答叔原會寂照房呈稚川 黄庭堅
客愁非一種，歷亂如蜜房。食甘念慈母，衣綻懷孟光。我家猶北門，王子渺湖湘。寄書無雁來，衰草漫寒塘。故人哀王孫，交味耐久長。置酒相暖熱，愜于冬飲湯。吾儕癡絕處，不減顧長康。得閒枯木坐，冷日下牛羊。坐有稻田衲，頗薰知見香。勝談初亹亹，脩綆汲銀牀。聲名九鼎重，冠蓋萬夫望。老禪不掛眼，看蝸書屋梁。韵與境俱勝，意將言兩忘。出門事衮衮，斗柄莫昂昂。月色麗雙闕，雪雲浮建章。苦寒無處避，惟欲酒中藏。
同王稚川晏叔原飯寂照房 黄庭堅
高人住寶坊，重客款齋房。市聲猶在耳，靜虛生白光。幽子遺淡墨，窗間見瀟湘。蒹葭落鳬雁，秋色媚橫塘。博山沈水煙，淡與人意長。自携鷹爪芽，來試魚眼湯。寒浴得溫湢，體浄意凱康。盤餐取近市，厭飫謝羶羊。裂餠羞豚膾，包魚芰荷香。平生所懷人，忽言共榻牀。常恐風雨散，千里鬰相望。斯游豈易得，淵對妙濠梁。雅雅王稚川，易親復難忘。晏子與人交，風義盛激昂。兩公盛才力，宮錦麗文章。鄙夫得秀句，成誦更懷藏。
次韵叔原會寂照房 黄庭堅
風雨思齊詩，草木怨楚調。本無心擊排，勝日用歌嘯。僧窗茶煙底，清絕對二妙。俱含萬里情，雪梅開嶺徼。我慙風味淺，砌莎慕松蔦。中朝盛人物，誰與開顔笑。二公老諳事，似解寂寞釣。對之空歎嗟，樓閣重晚照。
次韵稚川 黄庭堅
平生萬里興，斂退著寸尺。向來類竊鈇，少日已爭席。曩過招提飯，愜當易爲適。食鮭如舉士，名下無遺索。談餘天雨花，茶罷風生腋。誰言塵土中，有此坐上客。言前傾許可，胸次開堛塞。同是蠹魚癡，還歸理編冊。長安千門雪，蟹黄熊有白。更約載酒行，無爲守岑寂。
都下喜見八叔父 黄庭堅
一別七冬夏，幾書通置郵。冥鴻難借問，江鯉多沈浮。心因夢想去，迹爲山川留。叔趨丹鳳闕，身向卧龍洲。邂逅入關馬，同時解轡鞦。別後事萬端，向來身百憂。咨嗟舊田園，慟哭新松楸。稍詢耆舊間，太半歸山丘。小兒携婦子，襁褓皆裹頭。青燈照逆旅，呼酒濯亂愁。破啼爲笑語，霜夜盡更籌。歲寒叔舊節，況又高春秋。老松心更槩，綠竹氣和柔。言如不出口，體若不勝裘。德音潤九里，政事無全牛。詩成戲筆墨，清甚韋蘇州。篆籀有志氣，當於古人求。自悲聞道晚，涉世如虛舟。雖無觸物意，儻亦遭駡咻。稍窺性命學，未窮言行尤。息心待自信，渺如大河流。隄防小不密，一决敗數州。安得心服禮，不見爲瘡疣。荆雞變化材，鵠卵滯陰幽。願因啄抱力，浩蕩碧雲遊。
次韵叔父夷仲送夏君玉赴零陵主簿 黄庭堅
田竇堂上酒，未醉已變態。何如東陵瓜，子母相鈎带。富貴席未煖，珠玉作災怪。茅茨雖長貧，終有懿親在。丈人困州縣，短髮餘會撮。居然枳棘棲，坐閱歲月代。青雲已迷津，濁酒未割愛。簿領能無休，飣餖喚魚菜。羈旅苦地偏，江湖見天大。萬里一帆檣，長風可倚頼。因行訪幽禪，頭陀煙雨外。
病起次韵和稚川進叔倡酬之什 黄庭堅
池塘夜雨聽鳴蛙，老境侵尋每憶家。白髮生來驚客鬢，黄粱炊熟又春華。百年不負膠投漆，萬事相依葛與瓜。勝日主人如有酒，猶堪扶病見鶑花。
稚川約晚過進叔次前韵贈稚川并呈進叔 黄庭堅
人騎一馬鈍如蛙，行向城東小隠家。道上風埃迷皂白，堂前水竹湛清華。春歸河曲定寒食，公到江南應削瓜。樽酒光陰俱可惜，端須連夜發園花。
汴岸置酒贈黄十七 黄庭堅
吾宗端居叢百憂，長歌勸之肯出遊。黄流不解涴明月，碧樹爲我生凉秋。初平羣羊置莫問，叔度千頃醉即休。誰倚柁樓吹玉笛，斗杓寒挂屋山頭。
曉放汴舟 黄庭堅
秋聲滿山河，行李在梁宋。川塗事雞鳴，身亦逐羣動。霜清魚下流，橘柚入包貢。又持三十口，去作江南夢。
次盱眙同前韵 黄庭堅
去此二十年，持家西過宋。起予者白鷗，歸興岌飛動。宮殿明寶坊，山川開禹貢。破浪一帆風，更占夢中夢。
外舅孫莘老守蘇州留詩斗野亭庚申十月庭堅和 黄庭堅
謝公所築埭，未歎曲池平。蘇州來賦詩，句與秋氣清。僧構擅空闊，浮光飛棟甍。維斗天司南，其下百瀆傾。貝宮産明月，含澤遍諸生。槃礴淮海間，風煙侵十城。籟簫吹木末，浪波沸庖烹。我來杪摇落，霜清見魚行。白鷗遠飛來，得我若眼明。佳人歸何時，解衣繞廂榮。
十月十三日泊舟白沙江口 黄庭堅
岸江倚帆檣，已專北風權。飛霜挾月下，百笮直如弦。綠水去清夜，黄蘆摇白煙。篙人持更柝，相語聞並船。平生濯纓心，鷗鳥共忘年。風吹落塵網，歲星奔回旋。險艱自得力，細故可棄捐。至今夢洶洶，呼禹濟廣川。
發白沙口次長蘆 黄庭堅
篙師救首尾，我爲制中權。挂席滿風力，如椎强弩絃。曉放白沙口，長蘆見炊烟。一葉託秋雨，滄江百尺船。反觀世風波，誰能保長年。念昔聲利區，與世闕周旋。大道甚閒暇，百物不廢捐。誰知目力浄，改觀舊山川。
阻風入長蘆寺 黄庭堅
福公開百室，不借鄰國權。法筵森龍象，天樂下管絃。我來雨花地，依舊薰爐烟。金碧動江水，鐘魚到客船。茗椀洗昏著，經行數徂年。歲寒風落山，故鄉喜言旋。林回負赤子，白璧乃可捐。侍親如履冰，風雨淼暗川。
次韵伯氏長蘆寺下 黄庭堅
風從落帆休，天與大江平。僧坊晝亦靜，鐘磬寒逾清。淹留屬暇日，植杖數連甍。頗與幽子逢，煮茗當酒傾。携手霜木末，朱欄見潮生。檣移永正縣，鳥度建康城。薪者得樹雞，羹盂味南烹。香秔炊白玉，飽飯愧閒行。叢祠思歸樂，吟弄夕陽明。思歸誠獨樂，薇蕨漸春榮。
金陵 黄庭堅
豪士阻江海，瓜分域中權。真人開關梁，曾不費一弦。六朝妙人物，蔓草縈寒烟。至今哀江南，詠歌在漁船。窮山虎豹穴，磨衲擁高年。青天行日月，坐看磨蟻旋。身將時共晚，道與世相捐。猶能攬壯觀，巨浸朝百川。
贈別李端叔 黄庭堅
我觀江南山，如目不受垢。憶食江南薇，子獨于我厚。在北思江山，如懷冰雪顔。千峰上雲雨，岑絕何由攀。當時喜文章，各有兒子氣。爾來頷鬚白，有兒能拜起。讀書浩湖海，解意開春冰。成山更崇崛，顧我醜丘陵。白玉著石中，與物本落落。涇渭相將流，世不名清濁。乞言既不易，贈言良獨難。古來得道人，掛舌屋壁間。牧羊金華道，載酒太玄宅。支頤聽晤語，願君喙三尺。我行風雨夜，船窗聞遠雞。故人不可見，故人心可知。
阻風銅陵 黄庭堅
頓舟古銅官，晝夜風雨黑。洪波崩奔去，天地無限隔。船人謹維笮，何暇思挂席。憑江裂嵌空，中有暗水滴。洞視不敢前，潭潭蛟龍宅。網師登長鱣，賈我腥釜鬲。斑斑被文章，突兀喙三尺。言語竟不通，噞喁亦何益。魁梧類長者，卒以筌餌得。浮沉江湖中，波友永相失。有生甚苦相，細大更噉食。安得無垢稱，對榻忘語默。
阻水泊舟竹山下 黄庭堅
竹山蟲鳥朋友語，討論陰晴怕風雨。丁寧相教防禍機，草動塵驚忽飛去。提壺歸去意甚真，柳暗花濃亦半春。北風幾日銅官縣，欲過五松無主人。
池口風雨留三日 黄庭堅
孤城三日風吹雨，小市人家只菜蔬。水遠山長雙屬玉，身閒心苦一舂鋤。翁從旁舍來收網，我適臨淵不羨魚。俛仰之間已陳迹，暮窗歸了讀殘書。
貴池 黄庭堅
橫雲初抹漆，爛漫南紀黑。不見九華峰，如與親友隔。憶當秋景明，九老對几席。何曾閉篷窗，卧聽寒雨滴。不食貴池魚，喜尋昭明宅。筆硯鼠行塵，芝菌生銅鬲。思成佳句夢，貽我錦數尺。屬者浪吞舟，風雹更附益。老翁哭婦兒，相將難再得。存亡如日月，薄蝕行道失。流俗暗本源，謂神吐其食。神理儻有私，丘禱久以默。
大雷口阻風 黄庭堅
號艣下滄江，避風大雷口。天與水糢糊，不復知地厚。誰家上江船，狂追雪山走。孤村無十室，旅飯困三韭。黄蘆麋鹿場，此地廣千肘。得禽多文章，肯顧魚貫柳。莽蒼天物悲，彫弓故在手。鹿鳴猶念羣，雉媒竟賣友。商人萬斛船，掛席上牛斗。橫笛倚柁樓，波深蒼龍吼。失水不能神，伐葭作城守。欲寄大雷書，往問長干婦。何當楫迎汝，秦淮綠如酒。
庚寅乙未猶泊大雷口 黄庭堅
廣原嘷終風，發怒土囊口。萬艘萍無根，乃知積水厚。龍鱗火熒熒，鞭笞雷霆走。公私連檣休，森如束春韭。倚筇蒹葭灣，垂楊欲生肘。雄文酬江山，惜無韓與柳。五言呻吟內，慚愧陶謝手。送菜煩鄰船，買魚熟溪友。兒童報晦冥，正晝見箕斗。吾方廢書眠，鼻鼾鞲囊吼。猶防盜窺家，嚴鼓申夜守。冶城謝公墩，牛渚蕩子婦。何時快登臨，篙師分牛酒。
乙未移舟出口 黄庭堅
江湖吞天胸，蛟龍垂涎口。養軀無千金，特爲親故厚。本心非華軒，而與馬爭走。聘婦緝落毛，教兒耨葱韭。衣食端須幾，將老猶掣肘。安能詭隨人，曲折作杞柳。桓公甕盎癭，楚國不龜手。生涯但如此，那問託婚友。久陰快夜晴，天文若科斗。村南鬼火寒，村北風虎吼。野人驅雞豚，縛落堅纏守。劉郎弓石八，猛氣厭馮婦。一試金僕姑，歸飲軟臂酒。
丙申泊東流縣 黄庭堅
前日發大雷，真成料虎頭。今日伐鼓出，棹歌傲陽侯。滄江百折來，及此始東流。東流會賓客，建德椎羊牛。野語尚信然，小市黄蘆洲。惟有采薪翁，經營往來舟。櫧櫪盡斤斧，山童煙雨愁。
書石牛溪旁大石上 黄庭堅
鬰鬰窈窈天官宅，諸峰排霄帝不隔。六時謁天開關鑰，我身金華牧羊客。羊眠野草我世閒，高真衆靈思我還。石盆之中有甘露，青牛駕我山谷路。
題山谷大石 黄庭堅
畏畏佳佳石谷水，鼕鼕隆隆山木風。爐香四百六十載，開山者誰梁寶公。
同蘇子平李德叟登擢秀閣 黄庭堅
築屋皖公城，木末置曲欄。歲晚對烟景，人家橘柚間。獨秀司命峰，衆口讓高寒。松竹二喬宅，雪雲三祖山。衰懷造勝境，轉覺落筆難。蘇李工五字，屬聯不當慳。
靈龜泉上 黄庭堅
大靈壽日月，化石皖公陂。偶無斧斤尋，不作宰上碑。傾首若有謂，指泉來自西。泉甘崖木老，坐嘯欲忘歸。風流裴通直，商略從我嬉。蒔梅盈百科，洗石出崛奇。更約聘石工，鑱我靈龜詩。舅弟妙學古，亦復古鬚眉。卿家北海公，筆法可等夷。爲我書斯文，要與斗牛垂。
從丘十四借韓文二首  其一 黄庭堅
吏部文章萬世，吾求善本編窺。散帙雲窗棐几，同安得見丘遲。
從丘十四借韓文二首  其二 黄庭堅
中有先君手澤，丹鉛點勘書詩。莫惜借行千里，他日還君一鴟。
發舒州向皖口道中作寄李德叟 黄庭堅
黑雲平屋簷，晨夜隔星月。曉裝商旅前，冰底泥活活。野人攘畔耕，蹇馬不能滑。駝裘惜蒙茸，俱落水塘缺。孤材小蝸舍，乞火乾履襪。前登極崢嶸，他日飛鳥沒。寒花委亂草，耐凍鳴風葉。江形篆平沙，分派回勁筆。髯弟不俱來，得句漫剞劂。却望同安城，惟有松鬰鬰。遙知浦口晴，諸峰見明雪。
庭堅得邑太和六舅按節出同安邂逅于皖公溪口風雨阻留十日對榻夜語因詠誰知風雨夜復此對牀眠別後覺斯言可念列置十字字爲八句寄呈十首  其一 黄庭堅
鵠白不以烏，蘭香端爲誰。外家秉明德，晚與世參差。乖離歲十二，會面卒卒期。何言灊丘底，玉稻同一炊。
庭堅得邑太和六舅按節出同安邂逅于皖公溪口風雨阻留十日對榻夜語因詠誰知風雨夜復此對牀眠別後覺斯言可念列置十字字爲八句寄呈十首  其二 黄庭堅
滄江渺無津，同濟共安危。四海非不廣，舅甥自相知。孔鸞在榛梅，鷦鷯亦一枝。千里同明月，相期不磷緇。
庭堅得邑太和六舅按節出同安邂逅于皖公溪口風雨阻留十日對榻夜語因詠誰知風雨夜復此對牀眠別後覺斯言可念列置十字字爲八句寄呈十首  其三 黄庭堅
少小長母家，拊憐輩諸童。食貧走八方，略已一老翁。不能成宅相，頗似舅固窮。何以報嘉德，取琴作南風。
庭堅得邑太和六舅按節出同安邂逅于皖公溪口風雨阻留十日對榻夜語因詠誰知風雨夜復此對牀眠別後覺斯言可念列置十字字爲八句寄呈十首  其四 黄庭堅
德人心寂寥，立朝實莊語。虎節坐山城，孤雲猶能雨。文章被甥姪，孝友諧婦女。偃息一畝宮，植梅當歌舞。
庭堅得邑太和六舅按節出同安邂逅于皖公溪口風雨阻留十日對榻夜語因詠誰知風雨夜復此對牀眠別後覺斯言可念列置十字字爲八句寄呈十首  其五 黄庭堅
江都克家才，萬卷書插架。願言渠出仕，從舅問耕稼。誰云瀕老境，此子即長夜。歸歟淼前期，蒔橘鋤甘蔗。
庭堅得邑太和六舅按節出同安邂逅于皖公溪口風雨阻留十日對榻夜語因詠誰知風雨夜復此對牀眠別後覺斯言可念列置十字字爲八句寄呈十首  其六 黄庭堅
曩窺涉世方，白駒且場穀。平生漫歲晚，志尚向山木。返身觀小醜，真成覆車犢。否臧太磊磊，從此更三復。
庭堅得邑太和六舅按節出同安邂逅于皖公溪口風雨阻留十日對榻夜語因詠誰知風雨夜復此對牀眠別後覺斯言可念列置十字字爲八句寄呈十首  其七 黄庭堅
負薪反羊裘，愛表只傷裏。補紉雖云工，歲晏安可恃。洗心如秋天，六合無塵滓。浮雲風去來，在彼不在此。
庭堅得邑太和六舅按節出同安邂逅于皖公溪口風雨阻留十日對榻夜語因詠誰知風雨夜復此對牀眠別後覺斯言可念列置十字字爲八句寄呈十首  其八 黄庭堅
阿髯學升堂，幹母思靡悔。文成藝桃李，不言行道兌。阿蘇妙言語，機警欲無對。子姓何預人，蘭玉要可佩。
庭堅得邑太和六舅按節出同安邂逅于皖公溪口風雨阻留十日對榻夜語因詠誰知風雨夜復此對牀眠別後覺斯言可念列置十字字爲八句寄呈十首  其九 黄庭堅
解衣卧相語，濤波夜掀牀。十年身百憂，險阻心已降。涉旬風更雨，宿昔燭生光。衾幬無端冷，明月一船霜。
庭堅得邑太和六舅按節出同安邂逅于皖公溪口風雨阻留十日對榻夜語因詠誰知風雨夜復此對牀眠別後覺斯言可念列置十字字爲八句寄呈十首  其一○ 黄庭堅
親依爲日淺，愛不舍我眠。教我如牧羊，更著後者鞭。得邑邇梅嶺，開花向春妍。碌碌幸苟免，稱觴大人前。
題馬當山魯望亭四首 元亮 黄庭堅
馬當一曲孤烟，人物于今眇然。不見繞籬黄菊，誰收種秫圭田。
題馬當山魯望亭四首 狄梁公 黄庭堅
鯨波橫流砥柱，虎口活國宗臣。小屈絃歌百里，不誣天下歸仁。
題馬當山魯望亭四首 顔魯公 黄庭堅
不見魯公斷石，誰家爲礎爲杠。筆法錐沙屋漏，心期曉日秋霜。
題馬當山魯望亭四首 陸魯望 黄庭堅
笠澤道人高古，文章白髮蕭條。欲問勒銘遺墨，應書水府鮫綃。
泊大孤山作 黄庭堅
匯澤爲彭蠡，其容化鵾鵬。中流擢寒山，正色且無朋。其下蛟龍卧，宮譙珠貝層。朝雲與暮雨，何處會高陵。不見凌波襪，靚妝照澄凝。空餘血食地，猿嘯枯楠藤。高帆駕天來，落葉聚秋蠅。幽明異禮樂，忠信豈其憑。風波浩平陸，何況非履冰。安得曠達士，霜晴嘗一登。
題落星寺四首  其一 黄庭堅
星官游空何時落，著地亦化爲寶坊。詩人晝吟山入座，醉客夜愕江撼牀。蜜房各自開牖戶，蟻穴或夢封侯王。不知青雲梯幾級，更借瘦藤尋上方。
題落星寺四首  其二 黄庭堅
巖巖匡俗先生廬，其下宮亭水所都。北辰九關隔雲雨，南極一星在江湖。相黏蠔山作居室，竅鑿混沌無完膚。萬鼓舂撞夜濤湧，驪龍莫睡失明珠。
題落星寺四首  其三 黄庭堅
落星開士深結屋，龍閣老翁來賦詩。小雨藏山客坐久，長江接天帆到遲。燕寢清香與世隔，畫圖妙絕無人知。蜂房各自開戶牖，處處煮茶藤一枝。
題落星寺四首  其四 黄庭堅
北風吹倒落星寺，吾與伯倫俱醉眠。螟蛉蜾蠃但癡坐，夜寒南北斗垂天。
玉京軒 黄庭堅
蒼山其下白玉京，五城十二樓，鬰儀結鄰常杲杲。紫雲黄霧鏁玄關，雷驅不祥電揮掃。上有千年來歸之白鶴，下有萬世不凋之瑶草。野僧雲卧對開軒，一鉢安巢若飛鳥。北風卷沙過夜窗，枕底鯨波撼蓬島。箇中即是地行仙，但使心閒自難老。
過致政屯田劉公隠廬 黄庭堅
兒時拜公牀，眼碧眉紫煙。舍前架茅茨，爐香坐僧禪。女奴煮甖粟，石盆瀉機泉。今來掃門巷，竹間翁蛻蟬。堂堂列五老，勝氣失江山。石盆爛黄土，茅齋薪壞椽。女奴爲民妻，又瘞蒿里園。當年笑語地，華屋轉朱欄。課兒種松子，傘蓋上參天。投策數去日，木行天再環。先生古人風，鐵膽石肺肝。眼前不可意，壯日掛其冠。解衣廬君峰，洗耳瀑布源。霧豹藏文章，驚世時一斑。衆人初易之，久遠乃見難。憶昔子政在，爲翁數解顔。五兵森武庫，河漢落舌端。王陽已富貴，塵冠不肯彈。呻吟刊十史，凡例墨新乾。宰木忽拱把，相望風隧寒。百楹書萬卷，少子似翁賢。
壽聖觀道士黄至明開小隠軒太守徐公爲題曰快軒庭堅集句詠之 黄庭堅
金華牧羊兒，一粒粟中藏世界。使君從南來，清風明月不用一錢買。鸕鷀杓，鸚鵡杯，一杯一杯復一杯，玉山自倒非人推。廬山秀出南斗傍，登高送遠形神開。銀河倒挂三石梁，砅崖轉石萬壑雷。吟詩作賦北窗裏，安得青天化作一張紙。有長鯨白齒若雪山，我願因之寄千里。
駐輿遣人尋訪後山陳德方家 黄庭堅
江雨濛濛作小寒，雪飄五老髮毛斑。城中咫尺雲橫棧，獨立前山望後山。
題李夫人偃竹 黄庭堅
孤根偃蹇非傲世，勁節癯枝萬壑風。閨中白髮翰墨手，落筆乃與天同功。
次韵章禹直開元寺觀畫壁兼簡李德素 黄庭堅
丹青古藏壁，風雨飽侵食。拂塵開藻鑒，志士淚霑臆。靈山遠飛來，不可以智測。龍神湛回向，擁衛立劍戟。依稀吳生手，旌旆略可識。鴻濛插樓殿，毫髮數動植。廣林瞻二聖，有衆拱萬億。飛行湊六合，攬取著一席。人人開生面，絕妙推心得。李侯天機深，指點目所及。三生石上夢，天樂鳴我側。幽尋前日事，晦明忽復易。章生南溟鵬，籠檻鎖六翮。能同寂寞遊，濁酒聊放適。西風葉蕭蕭，蟋蟀依牆壁。家無萬金産，四鄰碪聲急。藜羹傲鼎食，藍縷亦山立。並船有歌姝，粉白眉黛黑。期公開顔笑，醉語雜翰墨。不須談俗事，秖令人氣塞。
豐城 黄庭堅
豐城邑巖巖，水種六萬戶。石隄眠長虹，輟棹日沈霧。令君政有聲，新亭延客步。淚落世父碑，心傾文饒賦。憶昔兩神兵，埋玉思武庫。寒光射漢津，兩賢紆一顧。張公拆中台，木拱孔章墓。不能從兒嬉，歲晚龍蛇去。空餘寒泉泓，因雨長蛙鮒。鉛刀藏寶室，萬世同此度。
上蕭家峽 黄庭堅
玉笥峰前幾百家，山明松雪水明沙。趁虛人集春蔬好，桑菌竹萌煙蕨芽。
何蕭二族 黄庭堅
西漢功名相國多，南朝人物數諸何。向來富貴喧天地，亦有文章在澗阿。
魏夫人壇 黄庭堅
獨掃蛾眉作遠山，春風瑶草照朱顔。我來欲問許玉斧，二十四峰如髻鬟。
隠梅福處 黄庭堅
吳門不作南昌尉，上疏歸來朝市空。笑拂巖花問塵世，故人子是國師公。
蕭子雲宅 黄庭堅
郁木坑頭春鳥呼，雲迷帝子在時居。風流掃地無尋處，只有寒藤學草書。
避秦十人 黄庭堅
九真承詔上龍胡，盡是驪山所送徒。惟有鄧公留不去，松根搘鼎煮菖蒲。
黄雀 黄庭堅
牛大垂天且割烹，細微黄雀莫貪生。頭顱雖復行萬里，猶和鹽梅傅說羹。
到官歸志浩然二絕句  其一 黄庭堅
雨洗風吹桃李浄，松聲聒盡鳥驚春。滿船明月從此去，本是江湖寂寞人。
到官歸志浩然二絕句  其二 黄庭堅
鳥烏未覺常先曉，筍蕨登盤始見春。斂手還他能者作，從來刀筆不如人。
題吉州承天院清凉軒 黄庭堅
菩薩清凉月，遊於畢竟空。我觀諸境盡，心與古人同。僧髮侵眉白，桃花映竹紅。儻來尋祖意，展手似家風。
次韵答楊子聞見贈 黄庭堅
金盤厭飫五侯鯖，玉壺澆潑郎官清。長安市上醉不起，左右明妝奪目精。結交賢豪多杜陵，桃李成蹊卧落英。黄綬今爲白下令，蒼顔只使故人驚。督郵小吏皆趨版，陽春白雪分吞聲。楊君青雲貴公子，歎嗟簿領困書生。贈我新詩甚高妙，淚斑枯笛月邊橫。文章不直一杯水，老矣忍與時人爭。江城歌舞聊得醉，但願數有美酒傾。莫要朱金纏縛我，陸沈世上貴無名。
聞致政胡朝請多藏書以詩借書目 黄庭堅
萬事不理問伯始，藉甚聲名南郡胡。遠孫白頭坐郎省，乞身歸來猶好書。手抄萬卷未閣筆，心醉六經還荷鉏。願公借我藏書目，時送一鴟開鏁魚。
戲贈南安倅柳朝散 黄庭堅
柳侯風味晚相見，衣袂頗薰荀令香。桃李能言妙歌舞，樽前一曲斷人腸。洞庭歸客有佳句，庾嶺梅花如小棠。乘興高帆少相待，淮湖秋月要傳觴。
題槐安閣 黄庭堅
曲閣深房古屋頭，病僧枯几過春秋。垣衣蛛網蒙窗牖，萬象縱橫不繫留。白蟻戰酣千里血，黄粱炊熟百年休。功成事遂人間世，欲夢槐安向此遊。
洪範以不合俗人題廳壁二絕句次韵和之  其一 黄庭堅
寂寥吾道付萬世，忍向時人覓賞音。搔首金城西萬里，樽前從此嘆人琴。
洪範以不合俗人題廳壁二絕句次韵和之  其二 黄庭堅
埋沒高才築釣間，風雲未會要鯢桓。南康郡下參軍耳，付與紅塵白眼看。
發贛上寄余洪範 黄庭堅
二川來集南康郡，氣味相似相和流。木落山明數歸雁，鬰孤欄楯繞深秋。胸中淳于吞一石，塵下庖丁解十牛。他日欲言人不解，西風散髮棹扁舟。
次元明韵寄子由 黄庭堅
半世交親隨逝水，幾人圖畫入凌烟。春風春雨花經眼，江北江南水拍天。欲解銅章行問道，定知石友許忘年。脊令各有思歸恨，日月相催雪滿顛。
再次韵奉答子由 黄庭堅
蠆尾銀鈎寫珠玉，剡藤蜀繭照松烟。似逢海若談秋水，始覺醯雞守甕天。何日清揚能覿面，只今黄落又凋年。萬錢買酒從公醉，一鉢行歌聽我顛。
再次韵寄子由 黄庭堅
想見蘇耽携手僊，青山桑柘冒寒烟。騏驎墮地思千里，虎豹憎人上九天。風雨極知雞自曉，雪霜寧與菌爭年。何時確論傾樽酒，醫得儒生自聖顛。
次韵寄上七兄 黄庭堅
學得屠龍長縮手，鍊成五色化蒼烟。誰言遊刃有餘地，自信無功可補天。啼鳥笑歌追暇日，飽牛耕鑿望豐年。荷鋤端欲相隨去，邂逅青雲恐疾顛。
和七兄山蕷湯 黄庭堅
厨人清曉獻瓊糜，正是相如酒渴時。能解饑寒勝湯餠，略無風味笑蹲鴟。打窗急雨知然鼎，亂眼晴雲看上匙。已覺塵生雙井椀，濁醪從此不須持。
同韵和元明兄知命弟九日相憶二首  其一 黄庭堅
革囊南渡傳詩句，摹寫相思意象真。九日黄花傾壽酒，幾回青眼望歸塵。蚤爲學問文章誤，晚作東西南北人。安得田園可溫飽，長拋簪紱裹頭巾。
同韵和元明兄知命弟九日相憶二首  其二 黄庭堅
萬水千山厭問津，芭蕉林裏自觀身。鄰田雞黍留熊也，風雨關河走阿秦。鴻雁池邊照雙影，脊令原上憶三人。年年獻壽須歡喜，白髮黄花映角巾。
代書 黄庭堅
阿熊去我時，秋暑削甘瓜。離別日月除，蓮房倒箭靫。得書報平安，肥字如栖鴉。汝才躍鑪金，自必爲鏌鋣。窮年抱新書，挽條咀春葩。弄筆不能休，屈宋欲作衙。屈指推日星，許身上雲霞。安知九天關，虎豹守夜叉。祝田操豚蹄，持狹所欲奢。文章六經來，汗漫十牛車。譬如觀滄海，細大極龍蝦。古人以聖學，未肯廢百家。舊山木十圍，齋堂綠陰遮。紅稻香盂飯，黄雞厭食鮭。摩挲垂腴腹，頗復讀書耶。念汝齒壯矣，無婦助烹茶。父兄亦憐汝，須兒牧犬豭。且伐千章木，贈行當馬檛。贏糧果後時，定隨八月槎。覺民在林中，丁丁聞兔罝。奉身甚和友，幹父辦咄嗟。臺源吟松籟，先生岸巾紗。留客醉風月，盤筯供柔嘉。仍工朱絲絃，洗心拂奇邪。孤臣發楚調，傾國怨胡笳。把筆學周鼓，字形錐畫沙。詩書乃宿好，不爲蓬生麻。元明祖師禪，妙手發琵琶。已無富貴心，鼓吹一池蛙。天民服農圃，頗復秋斂賒。下田督未耘，入嶺按新畬。悉力輸王賦，至今困生涯。知命叔山徒，爐香嚴佛花。惟思苾芻園，脫冠著袈裟。起家望兩季，佩金蹋朝鞾。嘉魚在南國，宗廟薦鱨鯊。我爲萬夫長，朝論不齒牙。刺頭簿領中，蚤虱廢搔爬。世累已纏縛，官箴易疵瑕。何時煙雨裏，驅羊入金華。遣奴迫王事，不暇學驚蛇。
雙澗寺二首  其一 黄庭堅
二水奔奔鳴屋除，松林落日吼烏菟。老僧更有百歲母，白髮身爲反哺烏。
雙澗寺二首  其二 黄庭堅
山陿江深屋翠崖，夜鐘聲自甕中來。長松偃蹇蒼龍卧，六月澗泉轟怒雷。
睡起 黄庭堅
柿葉鋪庭紅顆秋，薰爐沈水度衣篝。松風夢與故人遇，同駕飛鴻跨九州。
奉送周元翁鎖吉州司法廳赴禮部試 黄庭堅
江南江北木葉黄，五湖歸雁天雨霜。繫船湓城秣高馬，客丁結束女縫裳。貢書登名徹未央，不比長卿薄游梁。南山霧豹出文章，去取公卿易驅羊。與君初無一日雅，傾蓋許子如班揚。囚拘官曹少相見，忽忽歲晚稼滌場。一盃僚友喜多在，謝守不見空澄江。澄江如練明橘柚，萬峰相倚摩青蒼。暮堂醺醺客被酒，艷歌聒醉燭生光。椎鼓發船星斗白，明日各在天一方。寒鴉滿枝二橋宅，樽前顧曲憶周郎。鱸魚斫膾蔗爲漿，恨君不留誰與嘗。殿前春風君射策，漢庭諸公必動色。故人若問黄初平，將作金華牧羊客。
飲潤父家 黄庭堅
齋閤寒麝薰，書帙映斜景。偶來樽俎同，延此笑言頃。宮線添尺餘，朝來日未永。一醉解語花，萬事畫地餠。要似虎頭癡，何須樗里癭。
次前韵寄潤父 黄庭堅
昏昏迷簿領，勿勿貴晷景。嘗盡身百憂，迄無田二頃。喜從吾宗遊，九里河潤永。呼兒跪酒樽，戒婦饌湯餠。老夫何取焉，君悅甕盎癭。
送酒與周法曹用前韵 黄庭堅
遙知謝法曹，詩句多夏景。聞道學書勤，墨池方一頃。大字苦未遒，小字逼智永。我有何郎樽，清江醖玉餠。還書及斗數，與君酌楠癭。
出迎使客質明放船自瓦窯歸 黄庭堅
鼓吹喧江雨不開，丹楓落葉放船回。風行水上如雲過，地近嶺南無雁來。樓閣人家捲簾幕，菰蒲鷗鳥樂灣洄。惜無陶謝揮斤手，詩句縱橫付酒杯。
次韵和答孔毅甫 黄庭堅
鵬飛鯤化未即逍遙游，龍章鳳姿終作廣陵散。湓浦鑪邊督數錢，故人陸沉心可見。氣與神兵上斗牛，詩如晴雪濯江漢。把詠公詩闔且開，旁無知音面牆歎。我今廢書迷簿領，魚蠹筆鋒蛛網硯。六年國子無寸功，猶得江南萬家縣。客來欲語誰與同，令人熟寐觸屏風。竊食仰愧冥冥鴻，少年所期如夢中。江頭酒賤樽屢空，南山有田歲不逢。相思夜半涕無從，千金公亦費屠龍。
再用舊韵寄孔毅甫 黄庭堅
鑒中之髮蒲柳望秋衰，眼中之人風雨俱星散。往者託體同青山，健者漂零不相見。庾公樓上有詩人，平生落筆瀉河漢。置驛勤來索我詩，自說中郎識元歎。我方凍坐酒官曹，爲公然薪炙冰硯。不解窮愁著一書，豈有文章名九縣。奴星結柳送文窮，退倚北窗睡松風。太阿耿耿截歸鴻，夜思龍泉號匣中。斗柄垂天霜雨空，獨雁叫羣雲萬重。何時握手香爐峰，下看寒泉濯卧龍。
二月二日曉夢會于廬陵西齋作寄陳適用 黄庭堅
燕寢著爐香，愔愔閒窗闥。夢到郡城東，笑談西齋月。行樂未渠央，苦遭晴鳩聒。江郡梅李白，士女嬉城闕。聞道潘河陽，滿城花秀發。頗留載酒車，共醉生塵襪。想見舞餘姿，風枝斜蠆髮。鄙夫不舉酒，春事亦可悅。雨足肥菌芝，沙暄饒筍蕨。海牛壓風簾，野飯薰僧鉢。飽食愧公家，曾無助毫末。勸鹽推新令，王欲惸獨活。此邦淡食傖，儉陋深次骨。公囷積丘山，賈豎但圭撮。縣官恩乳哺，下吏用鞭撻。正恐利一源，未塞兔三窟。寄聲賢令尹，何道補黥刖。從來無研桑，顧影愧簪笏。何顔課殿上，解綬行采葛。
長句謝陳適用惠送吳南雄所贈紙 黄庭堅
廬陵政事無全牛，恐是漢時陳太丘。書記姓名不肯學，得紙無異夏得裘。琢詩包紙送贈我，自狀明月非暗投。詩句縱橫剪宮錦，惜無阿買書銀鉤。蠻溪切藤卷盈百，側理羞滑繭羞白。想當鳴杵砧面平，桄榔葉風溪水碧。千里鵝毛意不輕，瘴衣腥膩北歸客。君侯謙虛不自供，胡不贈世文章伯。一涔之水容牛蹄，識字有數我自知。小時雙鉤學楷法，至令兒子憎家雞。雖然嘉惠敢虛辱，煮泥續尾成大軸。寫心與君心莫傳，平生落魄不問天。樽前花底幸好戲，爲君絕筆謝風煙。已無商頌猗那手，請續南華內外篇。
寄陳適用 黄庭堅
日月如驚鴻，歸燕不及社。清明氣妍暖，亹亹向朱夏。輕衣頗宜人，裘褐就椸架。已非紅紫時，春事歸桑柘。空餘車馬跡，顛倒桃李下。新晴百鳥語，各自有匹亞。林中僕姑歸，苦遭拙婦駡。氣候使之然，光陰促晨夜。解甲號清風，即有幽蟲化。朱墨本非工，王事少閒暇。幸蒙餘波及，治郡得黄霸。邑鄰陳太丘，威德可資借。决事不遲疑，敏手擘太華。頗復集紅衣，呼僚飲休暇。歌梁韵金石，舞地委蘭麝。寄我五字詩，句法窺鮑謝。亦嘆簿領勞，行欲問田舍。相期黄公壚，不異秦人炙。我初無廊廟，身願執耕稼。今將荷鋤歸，區芋畦甘蔗。觀君氣如虹，千輩可陵跨。自當出懷璧，往取連城價。賜地買歌僮，珠翠羅廣厦。富貴不相忘，寄聲相慰藉。
寄懷元翁 黄庭堅
歲年豐稻秔，井邑盛煙火。北園曾未窺，王事方勤我。花枝互低昂，鳥語相許可。觀物見歸根，撫時終宴坐。搔首望四鄰，諸賢皆最課。極工簿領書，甚辦米鹽顆。平生短朱墨，吏考仰丞佐。初無公侯心，骨相本寒餓。明窗懷玉友，清絕吟楚些。念君方坐曹，無因奉虛左。
對酒次前韵寄懷元翁 黄庭堅
花光漸寒食，木燧催國火。沽酒鳥勸人，懷賢吾忘我。事往墮甑休，心知求田可。可人不在眼，樽俎思促坐。有生常倥傯，無暇天所課。不解聞健飲，俄成一蓬顆。泥鈞埏萬物，寒暑勤五佐。豈其懷愛憎，私使我窮餓。醉招魂不來，浪下巫陽些。夢成少年嬉，走馬章臺左。
侯尉之吉水覆按未歸三日泥雨戲成寄之 黄庭堅
嘆息侯嬴老，尉曹鞍馬疲。山花迷部曲，江雨壓旌旗。越鳥勸沽酒，竹雞憂蹋泥。不知何處醉，遙寄解酲詩。
侯尉家聽琵琶 黄庭堅
舫齋蒼竹雨聲中，一曲琵琶酒一鍾。恰似潯陽江上聽，只無明月與丹楓。
寄袁守廖獻卿 黄庭堅
公移猥甚叢生筍，訟牒紛如蜜分窠。少得曲肱成夢蝶，不堪衙吏報鳴鼉。已荒里社田園了，可奈春風桃李何。想見宜春賢太守，無書來問病維摩。
廖袁州次韵見答并寄黄靖國再生傳次韵寄之 黄庭堅
春去懷賢感物多，飛花高下罥絲窠。傳聞治境無戾虎，更道豐年鳴白鼉。史筆縱橫窺寶鉉，詩才清壯近陰何。寄聲千萬相勞苦，如倚胡牀得按摩。
袁州劉司法亦和予摩字詩因次韵寄之 黄庭堅
袁州司法多兼局，日暮歸來印幾窠。詩罷春風榮草木，書成快劍斬蛟鼉。遙知吏隠清如此，應問卿曹果是何。頗憶病餘居士否，在家無意飲蘿摩。
次韵奉答吉老并寄何君庸 黄庭堅
傾懷相見開城府，取意閒談沒臼窠。但取吏曹無狡兔，任呼舞女伐靈鼉。屢中甕面酒幾聖，苦憶尊前人姓何。願得兩公俱投報，不唯朱墨要漸摩。
次韵奉答廖袁州懷舊隠之詩 黄庭堅
詩題怨鶴與驚猿，一幅溪藤照麝煙。聞道省郎方結綬，可容名士乞歸田。嚴安召見天嗟晚，賈誼歸來席更前。何况班家有超固，應封定遠勒燕然。
上權郡孫承議 黄庭堅
公家簿領如雞棲，私家田園無置錐。真成忍駡加餐飯，不如西江之水可樂饑。他人勤拙猶相補，身無功狀堪上府。公誠遣騎束縛歸，長隨白鷗卧煙雨。
奉和孫奉議謝送菜 黄庭堅
春蔬照映庾郎貧，遣騎持籠佐茹葷。却得齋厨厭滋味，白鵝存掌鼈留裙。
和孫公善李仲同金櫻餌唱酬二首  其一 黄庭堅
人生欲長存，日月不肯遲。百年風吹過，忽成甘蔗滓。傳聞上世士，烹餌草木滋。千秋垂綠髮，每恨不同時。李侯好方術，肘後探神奇。金櫻出皇墳，刺橐覽霜枝。寒窗司火候，古鼎凍膠飴。初嘗不可口，醇酒和味宜。至今身七十，孺子色不衰。田中按耘鉏，孫息親抱持。却笑鄰舍公，未老須杖藜。
和孫公善李仲同金櫻餌唱酬二首  其二 黄庭堅
假守富春公，秋毫聽民詞。夙夜臨公廳，歸卧酸體肢。李侯來饋藥，期以十日知。深中護靈根，金鏁祕玉{氏}。不須許斧子，辛勤采玉芝。我方困健訟，撾翁爭一錐。不能鳴絃坐，頗似巫馬期。敢乞刀圭餘，歸和卯飲巵。儻令憂民病，從此得國醫。
答余洪範二首  其一 黄庭堅
道在東西祖，詩如大小山。一家同雪月，萬事廢機關。天上麒麟閣，山中虎豹閑。何時得丘壑，明鏡失朱顔。
答余洪範二首  其二 黄庭堅
懸磬齋厨數米炊，貧中氣味更相思。可無昨日黄花酒，又是春風柳絮時。
三月乙巳來賦鹽萬歲鄉且蒐獮匿賦之家晏飯此舍遂留宿是日大風自采菊苗薦湯餠二首  其一 黄庭堅
飛廉决雲開白日，頓撼天地萬竅號。挼挱桃李欲浄盡，乞與遊絲百尺高。
三月乙巳來賦鹽萬歲鄉且蒐獮匿賦之家晏飯此舍遂留宿是日大風自采菊苗薦湯餠二首  其二 黄庭堅
幽叢秀色可攬擷，煮餠菊苗深注湯。飲冰食蘗浪自古，摩挲滿懷春草香。
題高君正適軒 黄庭堅
至靜在平氣，至神惟順心。道非貴與賤，達者古猶今。功名屬廊廟，閒暇歸山林。畜魚觀羣嬉，籠鳥聽好音。不如一邱壑，隨願得飛沉。開門納日月，呼客解纓簪。詩書撫塵迹，歌舞送光陰。妖嫺傾國笑，絲竹感人深。豁然開胸次，風至獨披襟。樊籠鎖形質，物外有幽尋。
寄李次翁 黄庭堅
雨斷山川明，花深鳥烏樂。枯骨不霑名，古今同一壑。惟有在世時，聊厚不爲薄。南箕與北斗，親友多離索。斯文如舊歡，李侯極磊落。頗似元魯山，用心撫疲弱。不以民爲梯，俯仰無所怍。胸中種妙覺，歲晚期必穫。然膏夜讀書，見聖宜有作。文字寄我來，官郵遠飛橐。世緣心已死，儻得萬金藥。
四月戊申賦鹽萬歲山中仰懷外舅謝師厚 黄庭堅
只今漢龐公，白髮佐州郡。窮通視寒暑，仕已誰喜慍。長松卧澗底，桴霤多裂璺。未須論才難，世人無此韵。禪悅稱性深，語端入理近。渙若開春冰，超然聽年運。臨民秉三尺，朱墨不可紊。傳聞但言歸，心許手自隠。欲知南陂稻，得幾就收捃。胥疏江湖濱，不邇金玉訓。濡需且肉食，觳觫恐鐘釁。龍移山發洪，虎乳月生暈。竹聲寒夏簟，輟寢中夜聽。寄聲向鹿門，儻賜勞苦問。
癸丑宿早禾渡僧舍 黄庭堅
城頭渡可涉，早禾渡可斟。試問安用舟，春水三丈餘。是維一都會，駔儈權征輸。鬰鬰多大姓，儒冠頗詩書。以武斷鄉曲，舊俗小未除。厭囂謝近市，斬絕得僧區。此地美水竹，林明見浴鳬。相追啑菱藻，天樂非世娛。憶在田園日，放浪友禽魚。今來長山邑，忍饑撫惸孤。出入部曲隨，咳唾吏史趨。形骸束簪笏，可意一事無。謀生理未拙，仰愧擁腫樗。曲肱晴簷低，結網看蜘蛛。
宿觀山 黄庭堅
暮發白下地，暝投觀山宿。橫溪赤欄橋，一徑入松竹。野僧如驚麏，避堂具燈燭。我眠興視夜，部曲始炊熟。筧水煙際鳴，萬籟入秋木。平生萧洒興，本願終澗谷。世累漸逼人，如垢不靧沐。已成老翁爲，作吏長碌碌。
上大蒙籠 黄庭堅
黄霧冥冥小石門，苔衣草路無人迹。苦竹參天大石門，虎迒兔蹊聊倚息。陰風搜林山鬼嘯，千丈寒藤繞崩石。清風源裏有人家，牛羊在山亦桑麻。向來陸梁嫚官府，試呼使前問其故。衣冠漢儀民父子，吏曹擾之至如此。窮鄉有米無食鹽，今日有田無米食。但願官清不愛錢，長養兒孫聽驅使。
勞坑入前城 黄庭堅
刀坑石如刀，勞坑人馬勞。窈窕篁竹陰，是常主逋逃。白狐跳梁去，豪豬森怒嘷。雲黄覺日瘦，木落知風饕。輕軒息源口，飯羹煮溪毛。山農驚長吏，出拜家騷騷。借問淡食民，祖孫甘餔糟。頼官得鹽喫，正苦無錢刀。
乙卯宿清泉寺 黄庭堅
稅輿陟高岡，却立倚天壁。就輿亂清溪，轉石飛霹靂。十步一沮洳，五步一枳棘。上方未言返，豁見平土宅。田家雞犬歸，佛廟檀欒碧。蓮蕩落紅衣，泉泓數白石。人如安巢鳥，稍就一枝息。鐘魚各知時，吾亦自得力。
丙辰仍宿清泉寺 黄庭堅
山農居負山，呼集來苦遲。既來授政役，謠諑謂余欺。按省其家貲，可忍鞭抶之。恩言諭公家，疑阻久乃隨。滕口終自愧，吾敢乏王師。官寧憚淹留，職在拊惸嫠。所將部曲多，溷汝父老爲。西山失半壁，且復下囊輜。啼鴉散篇帙，休吏稅巾衣。石泉鼓坎坎，竹風吹參差。書冷行熠燿，壁蟲催杼機。昏釭夜未央，高枕夢登巘。
丁巳宿寶石寺 黄庭堅
鐘磬秋山靜，爐香沉水寒。晴風蕩濛雨，雲物尚盤桓。瀹茗赤銅椀，筧泉蒼煙竿。紅榴罅玉房，幺橘委金丸。枕簟已思燠，飯羹可加餐。觀己自得力，談玄舌本乾。理窟乃塊然，世故浪萬端。牛刀經肯綮，古人貴守官。摩挲發硎手，考此一丘槃。
己未過太湖僧寺得宗汝爲書寄山蕷白酒長韵詩寄答 黄庭堅
從學晚聞道，謀官無見功。早衰觀水鑒，內熱愧鄰邦。比鄰有宗侯，治劇乃雍容。摩手撫鰥寡，藁碪磔强梁。桃李與荆棘，稱物施露霜。政經甚縝密，私不蚍蜉通。吏舍無請賕，家有侯在堂。府符下鹽策，縣官勸和羹。作民敏風雨，令先諸邑行。我居萬夫上，闒惰世無雙。此邑宅巖巖，里中頗秦風。翁媼無恙時，出分如峰房。一錢氣不直，白梃及父兄。簪筆懷三尺，揖我謂我臧。向來豪傑吏，治之以牛羊。我不忍敵民，教養如兒甥。荆雞伏鵠卵，久望羽翼成。訟端洶洶來，諭去稍聽從。尚餘租庸調，歲歲稽法程。按圖索家資，四壁達牖窗。揜目鞭扑之，桁楊相推掁。身欲免官去，駑馬戀豆糠。所以積廩鹽，未使戶得烹。八月釃社酒，公私樂年登。遣徒與會稽，而悉走荻篁。吾惟不足遣，夙駕略我疆。邑西軱戾地，是嘗嬰吾鋒。齦齕其强宗，彼乃可使令。夙夜于遠郊，草露沾帷裳。入磴履虎尾，捫蘿觸蠆芒。借問夕何宿，煙邊數峰橫。松竹不見天，蟠空作秋聲。谷鳥與溪瀨，合絃琵琶箏。稅駕亂石間，巖寺鳴疏鐘。山農頗來服，見其父孫翁。苦辭王賦遲，戶戶無積藏。民病我亦病，呻吟達五更。韵爲誦書語，行歌類楚狂。舉鞭問嘉禾，秣馬可及城。惜哉憂城旦，不得對榻牀。灑筆付飛鳥，北風吹報章。書回銀鉤壯，句與麝煤香。浮蛆撥官醅，傾壺嫩鵝黄。山氣常蓊㔩，此物可屢觴。蕷藥割紫藤，開籠喜手封。味溫頗宜人，芼以石飴薑。舉盃引藥糜，詠詩對寒江。寄聲甚勞苦，相思秋月明。我邑萬戶鄉，其民資嚚凶。欲割以壽公，使之承化光。反以來壽我，中有吞舟鯨。銅墨俱王命，職思慰孤惸。何時賭一擲，燒燭呪明瓊。
庚申宿觀音院 黄庭堅
谷底一墟落，地形如盎盆。榱題相照耀，其民頗家溫。土風甚于秦，不可借釜甗。僧屋無陶瓦，剪茅蒼竹樊。借問僧安在，乞飯走諸門。人鬨鳥烏語，簟凉風水文。旁有蜂蜜廬，頗聞衙集喧。將雨蟻爭丘，鏖兵復追奔。紅英委鳳翼，赤幘峨雞冠。汲烹寒泉窟，伐竹古松根。相戒莫浪出，月黑虎夔藩。
辛酉憩刀坑口 黄庭堅
羣山黛新染，蒙氣寒鬰鬰。掃除迎將家，下簟脫巾襪。南北舍小棠，況可清煩暍。鳥聲廢書眠，聊以休吏卒。竹雞苦喚人，覺坐觀法窟。無外同一家，惟己非萬物。清波兩鴛鴦，善游且能沒。驚人相追飛，甚念失其匹。舂鉏貌閒暇，羨魚情至骨。廣道策堅良，熙熙集于菀。爛額始論功，儻能謀曲突。
金刀坑迎將家待追漿坑十餘戶山農不至因題其壁 黄庭堅
窮鄉阻地險，篁竹嘯夔魖。惡少擅三窟，不承吏追呼。老翁燕無凶，偃蹇坐里閭。後生習聞見，官不禁權輿。懷書斥長吏，持杖鏖公徒。遂令五百里，化爲豺豕墟。古來沈牛羊，檄水臣鰐魚。猛虎剝文章，矧而民髮膚。哀哉奉其身，曾不如鳥烏。破家縣令手，南面天子除。要能伐强梁，然後活惸孤。屬爲民父母，未教忍先誅。山川甚秀拔，人物亦詩書。十室有忠信，此鄉何獨無。
次韵漢公招七兄 黄庭堅
白髮霏霏雪點斑，朱櫻忽忽鳥銜殘。公庭休吏進湯餠，語燕無人窺井欄。詩句多傳知有暇，道人相見不應難。老郎親屈延處士，風味依稀如姓桓。
寄題安福李令適軒 黄庭堅
琳宮接叢霄，淥水連翠微。幽花露林薄，好鳥娛清輝。道人勤洒掃，令尹每忘歸。孝慈民父母，虎去蝗退飛。來思僚友同，歌舞醉紅衣。定知與民樂，吏瘦吾民肥。
寄題安福李令先春閣 黄庭堅
宮殿繞風煙，江山壯城郭。令君蓺桃李，面春築飛閣。春至最先知，雨露徧花藥。是日勸農桑，冰銷土膏作。絃歌出縣齋，裴回問民瘼。雞犬聲相聞，嬰此簿領縛。安得携手嬉，烹茶煨鴨脚。
寄題安福李令愛竹堂 黄庭堅
淵明喜種菊，子猷喜種竹。託物雖自殊，心期俱不俗。千載得李侯，異世等風流。爲官恐是陶彭澤，愛竹最知王子猷。寒窗對酒聽雨雪，夏簟烹茶卧風月。小僧知令不凡材，自掃竹根培老節。富貴于我如浮雲，安可一日無此君。人言愛竹有何好，此中難爲俗人道。我于此物更不疏，一官窘束何由到。
題安福李令朝華亭 黄庭堅
丹楹刻桷上崢嶸，表裏江山路眼平。曉日成霞張錦綺，青林多露綴珠纓。人如旋磨觀羣蟻，田似圍棋據一枰。對案昏昏迷簿領，暫來登覽見高明。
登快閣 黄庭堅
癡兒了却公家事，快閣東西倚晚晴。落木千山天遠大，澄江一道月分明。朱絃已爲佳人絕，青眼聊因美酒橫。萬里歸船弄長笛，此心吾與白鷗盟。
和李才甫先輩快閣五首  其一 黄庭堅
山寒江冷丹楓落，爭渡行人簇晚沙。菰葉蘋花飛白鳥，一張紅錦夕陽斜。
和李才甫先輩快閣五首  其二 黄庭堅
赤欄終日倚西風，山色挼藍小雨中。將老鬢毛秋著木，相思親舊水連空。
和李才甫先輩快閣五首  其三 黄庭堅
長江淡淡吞天去，甲子隨波日日流。萬事轉頭同墮甑，一身隨世作虛舟。
和李才甫先輩快閣五首  其四 黄庭堅
雲橫章貢雨翻盆，寺下江深水到門。落日荷鋤人著本，西風滿地葉歸根。
和李才甫先輩快閣五首  其五 黄庭堅
西南佳氣浮馬祖，東北祥風繞靜居。山邑豐年人少訟，身來訪道得齋魚。
八月十四日夜刀坑口對月奉寄王子難子聞適用 黄庭堅
去年對月廬陵郡，醉留歌舞蹋金沙。今年今夕千峰下，新磨古鑒動菱花。寒藤老木被光景，深山大澤皆龍蛇。西風爲我奏萬籟，落葉起舞驚棲鴉。遙憐城中二三友，風流慣醉玉釵斜。今夕傳杯定何處，應無二十四琵琶。
彫陂 黄庭堅
彫陂之水清且泚，屈爲印文三百里。呼船載過七十餘，褰裳亂流初不記。竹輿嶇𡹄山徑凉，僕姑呼婦聲相倚。篁中猶道泥滑滑，僕夫慘慘耕夫喜。窮山爲吏如漫郎，安能爲人作嚆矢。老僧迎謁喜我來，吾以王事篤行李。知民虛實應縣官，我寧信目不信耳。僧言生長八十餘，縣令未曾身到此。
幾復寄檳榔且答詩勸予同種復次韵寄之 黄庭堅
少來不食蟻丘漿，老去得意漆園方。鑑中已失兒時面，忍能乞與兵作郎。
黄幾復自海上寄惠金液三十兩且曰唯有德之士宜享將以排蕩陰邪守衛真火幸不以凡物畜之戲答 黄庭堅
皺面黄鬚已一翁，樽前猶發少年紅。金丹乞與煩真友，只恐無名帝籍中。
幾道復覓檳榔 黄庭堅
蠻煙雨裏紅千樹，逐水排痰肘後方。莫笑忍饑窮縣令，煩君一斛寄檳榔。
次韵幾復答予所贈三物三首 石燈檠 黄庭堅
誰憐湖海士，白髮夜窗檠。風雨雞不已，詩書眼尚明。禪枝安宿鳥，僧粥吼華鯨。但滿五車讀，行看一座傾。
次韵幾復答予所贈三物三首 石博山 黄庭堅
絕域薔薇露，他山菡萏爐。薰衣作家想，伏枕夢閨姝。遊子官蟻穴，謫仙居瓠壺。當時有憂樂，回首亦成無。
次韵幾復答予所贈三物三首 石刻 黄庭堅
九原誰復起，糟魄未傳心。不取丁儀米，疑成校尉金。名從高位借，德有下僚沈。筆削多瑕點，猶希畏友箴。
送酒與畢大夫 黄庭堅
淺色官醅昨夜篘，一樽聊付卯時投。甕邊吏部應歡喜，殊勝平原老督郵。
喜太守畢朝散致政 黄庭堅
膏火煎熬無妄災，就陰息迹信明哉。功名富貴兩蝸角，險阻艱難一酒杯。百體觀來身是幻，萬夫爭處首先回。胸中元有不病者，記得陶潛歸去來。
次韵道輔雙嶺見寄三疊  其一 黄庭堅
明如九井璜，美如三危露。貞觀魏公孫，今來功名誤。兒時漢南柳，摇落傷歲暮。時不與我謀，羲和促天步。
次韵道輔雙嶺見寄三疊  其二 黄庭堅
生涯魚吹沫，文彩豹藏霧。人言壺公老，渠但未得趣。飲酒入壺中，茫然失巾屨。時不與我謀，今君向何處。
次韵道輔雙嶺見寄三疊  其三 黄庭堅
蓮塘倒箭靫，桂影凉霜兔。平生知音地，地下無尺素。十夜九作夢，虜乘驚沙度。時不與我謀，征西枕戈去。
次韵章禹直魏道輔贈答之詩 黄庭堅
我老倦多故，心期馬少游。願爲春眠蠶，吐絲自綢繆。翩翩魏公子，閱世無全牛。吹噓鼓萬物，領袖傾九流。昨來懷白璧，往撼西諸侯。中丞文武將，良非衛霍侔。誓開河源地，畫作禹貢州。壯士捐軀死，鯨鯢尚吞舟。客心無一寸，草食隨百憂。故人道舊語，末路非前籌。重來滕王閣，楓葉江上秋。章子飽徑術，賦詩如曹劉。太學得虛名，權勢殊未尤。禍機發無妄，對吏抵搶頭。遇逢椎鼓赦，帝澤萬邦休。章江三年拘，解裝買莫愁。麗姬泣又悔，生故難豫謀。邂逅識面晚，困窮理相收。夜語倒樽酒，參旌偃風旒。兩公但取醉，古今共高丘。
次韵道輔旅懷見寄 黄庭堅
歲華其將晚，霜葉不可風。生理魚乞水，歸心鳥飛空。風塵化衣黑，旅宿夢裙紅。人言家無壁，自倚筆有鋒。轉蓬且半歲，交臂各衰翁。扁舟去日遠，明月與君同。露晞百年駛，麟獲萬事窮。裝懷酒澹淡，塞意霧空濛。諸公尚無恙，不見陳元龍。
和答魏道輔寄懷十首  其一 黄庭堅
堂堂陽元公，人物妙晉東。魏侯多能事，彷彿見家風。長魚無波濤，坐與蝦蜆同。諸山摇落盡，旅食歲時窮。
和答魏道輔寄懷十首  其二 黄庭堅
平生弄翰墨，客事半九州。天未逢故人，園蔬當肴羞。酒闌豪氣在，尚欲椎肥牛。虞卿不窮愁，後世無春秋。
和答魏道輔寄懷十首  其三 黄庭堅
雷行萬物春，天震而地撼。閉塞成冬冰，楚越自肝膽。貂狐諒柔溫，藜藿自羹糝。相思牛羊下，城鼓寒紞紞。
和答魏道輔寄懷十首  其四 黄庭堅
劍埋豐城獄，氣與牛斗平。皇明燭九幽，湔祓用神兵。誰言黄沙磧，矢盡鼓不鳴。至今門下士，落涕爲荆卿。
和答魏道輔寄懷十首  其五 黄庭堅
別時燕辭屋，草黄秋半分。今來冬日至，稍添刺繡文。百年幾會合，美酒不屢醺。犀牛可乞角，窮士難薦論。
和答魏道輔寄懷十首  其六 黄庭堅
排江鬼瞰室，貫朽粟紅陳。君行誰爲容，款門定生嗔。諒無綈袍故，盡是白頭新。天涯阿介老，有鼻可揮斤。
和答魏道輔寄懷十首  其七 黄庭堅
赤豹負文章，歲晚智剞劂。渴飲南山霧，饑食西山蕨。封狐託脂澤，眉頰頗秀發。時時一樽酒，婆娑弄風月。
和答魏道輔寄懷十首  其八 黄庭堅
猛虎倚山號，强梁不敢前。失身檻穽間，摇尾乞人憐。男子要身在，萬金自保全。雲黄雉兔伏，霜鶻莫空拳。
和答魏道輔寄懷十首  其九 黄庭堅
生涯共七十，去日良已半。短長相觖望，面盡酒可斷。大道體甚寬，窘束非達觀。莫問夜如何，醉從雞號旦。
和答魏道輔寄懷十首  其一○ 黄庭堅
明駝思千里，駑馬怯負荷。小人蠹詩書，安樂北窗卧。瓢空且乞飯，兒寒教補破。機巧生五兵，百拙可用過。
倉後酒正廳昔唐林夫謫官所作十一月己卯余納秋租隔牆芙蓉盛開 黄庭堅
攀檻朱雲頭未白，不知流落向何州。空餘前日學書地，小閣紅蕖取意秋。
吉老受秋租輒成長句 黄庭堅
黄花事了綠叢霜，蟋蟀催寒夜夜牀。愛日捃收如盜至，失時鞭扑奈民瘡。田夫田婦肩頳擔，江北江南稼滌場。少忍飛糠瞇君眼，要令私廩上公倉。
再次韵和吉老 黄庭堅
今日僕姑晴自語，愁陰前日雪鋪牀。三冬一雨禾頭濕，百斛幾痕牛領瘡。民欲與翁歸作臘，公方無事可開場。相勤凍坐真成惡，愧我偷閒飽太倉。
招吉老子範觀梅花 黄庭堅
播糠瞇眼丞良苦，鳴鼓連村尉始歸。及取江梅來一醉，明朝花作玉塵飛。
子範徼巡諸鄉捕逐羣盜幾盡輒作長句勞苦行李 黄庭堅
白髮尉曹能挽弓，著鞭跨馬欲生風。乃兄本是文章伯，此老真成矍鑠翁。枹鼓諸村宵警報，牛羊幾處暮牢空。得公萬戶開門卧，看取三年治最功。
送徐隠父宰餘干二首  其一 黄庭堅
地方百里身南面，翻手冷霜覆手炎。贅婿得牛庭少訟，長官齋馬吏爭廉。邑中丞掾陰桃李，案上文書略米鹽。治狀要須聞豈弟，此行端爲霽威嚴。
送徐隠父宰餘干二首  其二 黄庭堅
天上麒麟來下瑞，江南橘柚間生賢。玉臺書在猶騷雅，孺子亭荒只草煙。半世功名初墨綬，同兄文字直青錢。割雞不合庖丁手，家傳風流更著鞭。
次韵君庸寓慈雲寺待韶惠錢不至 黄庭堅
主簿看梅落雪中，閨人應賦首飛蓬。問安兒女音書少，破笑壺觴夢寐同。馬祖峰前青未了，鬰孤臺下水如空。江山信美思歸去，聽我勞歌亦欲東。
次韵奉答存道主簿 黄庭堅
主簿朝衣如敗荷，高懷千尺上松蘿。旅人爭席方歸去，秋水黏天不自多。學到會時忘粲可，詩留別後見羊何。向來四海習鑿齒，今日期君不啻過。
從時中乞蒲團 黄庭堅
撲屋陰風雪作團，織蒲投我最宜寒。君當自致青雲上，快取金狨覆馬鞍。
奉送時中攝東曹獄掾 黄庭堅
公退蒲團坐後亭，短日松風吟萬籟。黄葵紫菊委榛叢，雪梅靚妝欲無對。遣騎相呼近酒樽，言君曉鼓前征旆。蒼崖按轡虎豹號，野水呼船風雨晦。昨日歸來有行色，未曾從容解冠带。府中奪我同官良，簡書趣行將數輩。王事君今困馬鞍，田園我亦思牛背。安得歸舟載月明，鸕鷀白鷗爲友生。一身不是百年物，五湖無邊萬里行。欲招蓑笠同雲水，念君未可及吾盟。富于春秋貌突兀，睥睨滿世收功名。參軍雖卑獄司命，多由陰德至公卿。顉頤折額秦相國，不滿三尺齊晏嬰。丈夫身在形骸外，俗眼那能致重輕。
奉答茂衡惠紙長句 黄庭堅
陽山老藤截玉肪，烏田翠竹避寒光。羅侯包贈室生白，明于機上之流黄。愧無征南蠆尾手，爲寫黄門急就章。羅侯相見無雜語，苦問溈山有無句。春草肥牛脫鼻繩，菰蒲野鴨還飛去。故將藤面乞伽陀，願草驚蛇起風雨。長詩脫紙落秋河，要知溪工下手處。却將冰幅展似君，震旦花開第一祖。
雜言贈羅茂衡 黄庭堅
嗟來茂衡，學道如登。欲與天地爲友，欲與日月並行。萬物崢嶸，本由心生。去子之取舍與愛憎，惟人自縛非天黥。墮子筋骨，堂堂法窟。九邱四溟，同一眼精。不改五官之用，而透聲色。常爲萬物之宰，而無死生。念子坐幽室，爐香思青冥。是謂蟄蟲欲作，吾驚之以雷霆。
寄晁元忠十首  其一 黄庭堅
國工裁白璧，巧冶鑄干將。成爲萬乘器，貫日吐寒光。其誰湔拂汝，歲月海生桑。蛛網連城玉，苔生百鍊剛。
寄晁元忠十首  其二 黄庭堅
子雲賦逐貧，退之文送窮。二作雖類俳，頗見壯士胸。晁子問行津，欲濟無山窮。著書蓬蒿底，端有古人風。
寄晁元忠十首  其三 黄庭堅
沙擁大江水，泥封函谷關。古來世上雄，宰木風雨寒。魯儒守一經，亦有澗谷槃。何事窮愁極，江南庾子山。